text:
SAAN pay a naisaad iti akem ni President-Elect Rodrigo Duterte (Nasurat daytoy makalawas sakbay ti panagsapata ni Duterte kas Presidente ti pagilian itay Hunio 30, 2016. -Editor) ngem inkarinan a paisublina ti dusa a patay wenno death penalty para kadagiti nadagsen a krimen.
Impalgak ni Duterte a siguraduenna ti pannakaipasa ti baro a linteg iti liderato dagiti mangidaulo ti sumaruno a Kongreso iti panagtakem da Senate Presumptive President Aquilino Pimentel III ken House Presumptive Speaker Pantaleon Alvarez.
Mamati ni Duterte a nasken ti death penalty wenno capital punishment kas dusa ken supapak ti nadagsen a basol nga inaramid ti maysa a kriminal ken agbalin a panglapped ti pannakapasamak dagiti nadagsen a krimen. Patienna a babaen ti dusa a patay a pannakaibitin wenno hanging ket mangparnuay ti panagbuteng kadagiti tattao nga agaramid kadagiti nadagsen a krimen.
Ti panggep ti sumaruno nga administrasion a mangisubli ti dusa a patay ket supiaten dagiti pro-life advocates a buklen dagiti nagduduma a grupo ken institusion pakairamanan ti Simbaan Katolika a pakaikappengan dagiti 80 a porsiento dagiti 104 million a papulasion ti pagilian.
Iti panirigan ti Simbaan Katolika, sagrado ti biag, ken awan ti karbengan ti tao a manghusgar ti padana a tao ta ti Dios laeng ti rumbeng a mangukom iti tao. Iti imparuar ni Manila Archbishop Luis Antonio Cardinal Tagle nga Oratio Imperata para kadagiti lider ti gobierno, naipaganetget ti pannakakiddaw ti pannakarespeto ti biag.
Kontraen pay daytoy ti Commission on Human Rights nga independiente nga ahensia ti gobierno a nabukel mayataday iti 1987 Constitution a saan a mabalin a waraen ti Presidente. Impasingkeden ni CHR Commissioner Chito Gascon nga aramidenda amin a legal a kabaelanda tapno lapdanda ti pannakaipasa ti linteg a mangisubli ti linteg a patay.
Adu dagiti umili pakairamanan dagiti kongresista ken senador ti kontra iti pannakaisubli ti death penalty ta maibasar ti padas ken panagadal dagiti sabali a pagilian ket saanen nga epektibo a panglapped ti krimen. Natakuatan pay a kaaduanna kadagiti nasentensiaan ken nabitay ket dagiti napanglaw ken awanan a gaway. No maisubli ti dusa a patay, mairamanto ngata dagiti kaso a kurapsion ken plunder? Addanto met ngata mabitay a nangato nga opisial ti gobierno?
Mamati dagiti pro-life advocates a kongresista ken senador a ti pannakalapped dagiti krimen ket umanayen dagiti adu a linteg, kasapulan laeng ti naistrikto a pannakaipakatda, ket saanen a rumbeng nga isubli daytoy a naranggas a dusa a nangpatay kadagiti adu a tattao iti Pilipinas.
Sakup pay laeng dagiti Kastila ti Pilipinas idi naisaysayangkaten ti dusa a patay nangruna kadagiti Indio wenno Pilipino a nakasuan ti panagalsa wenno rebellion. Maysa kadagiti nalatak a nadusa iti patay babaen ti pannakaibitin ket ni Gabriel Silang iti Plaza Salcedo de Vigan idi Septiembre 20, 1763 gapu ti panangidaulona ti rebellion iti Ylocos.
Nabitay pay babaen ti garrote dagiti tallo a padi a Pilipino a da Fr. Mariano Gomez, Fr. Jose Burgos ken Fr. Jacinto Zamora sadiay Bagumbayan (Luneta) idi Pebrero 17, 1872 gapu ti pammabasol kadakuada ti subersion gapu ti panagalsa sadiay Cavite idi 1972. Ti pannakabitay dagiti tallo a padi ket nagbalin nga inspirasion kadagiti Pilipino tapno mariingda iti pannakaadipenda kadagiti Kastila.
Nabitay met babaen ti firing squad ni Jose Rizal sadiay Bagumbayan (Luneta) idi Disimbre 30, 1896 gapu iti kasona a subersion. Daytoy a pagteng ti nangsilmut ti rebolusion dagiti Pilipino kontra kadagiti Kastila agingga a naideklarar ti panagwaywayas ti Pilipinas sadiay Kawit, Cavite iti Hunio 12, 1898.
Kabayatan ti panagturay dagiti Amerikano iti Pilipinas idi panawen ti Commonwealth, idi 1926 – 1932, nausar iti pannakaipakat ti dusa a patay a pannakakoriente babaen ti electric chair. Naisardeng ti panagbitay agingga idi Abril 1950 kalpasan a na-silla electrica ni Julio Guillen gapu ti pananggandatna a mangpatay ken ni Presidente Manuel Roxas. Maysa pay a nalatak a na-silla electrica ket ni Marcial “Baby” Ama iti tawenna a 16 idi Oktobre 16, 1961 gapu kadagiti kaso a pammapatay kabayatan ti pannakaibaludna.
Maysa a nagbalin a kontrobersial a kaso ti pannakasentensia ti dusa a patay ti nabileg a gobernador ti Negros Occidental a ni Rafael Lacson ken dagiti 22 a kakaduana a nabitay idi Agosto 1954 gapu ti pannakapapatay dagiti kalabanda iti politika, ngem saan a nabitay ni Lacson.
Agingga iti 1961, agdagup iti 51 dagiti na-silla electrica. Immadu ti bilang dagiti nabitay kabayatan ti panangturay ni Presidente Ferdinand Marcos. Nagsasaruno a na-silla electrica idi Mayo 1972 iti maysa nga aldaw da Jaime Jose, Basilio Pineda ken Edgardo Aquino gapu ti panangkidnap ken panangramesda iti aktres a ni Maggie De La Riva. Naipabuya pay ti pannakabitayda iti nasional a telebision. Nabitay met babaen ti firing squad ti Chinese drug trafficker a ni Lim Seng idi Disiembre 1972 a naipabuya met laeng iti telebision.
Idi napadisi iti turay ni Marcos babaen ti EDSA People Power Revolution idi 1986, ken simmukat ni Corazon Aquino ket naadaptar ti 1987 Constitution, naikkat ti dusa a patay.
Kabayatan ti termino ni Pres. Fidel Ramos idi 1993, impasa ti Kongreso ti Republic Act No. 7659 wenno “Death Penalty Law” a nangisubli ti dusa a patay. Sagundayen daytoy a linteg, dagiti krimen nga addaan kaibatoganna a dusa a patay ket murder, rape, big-time drug trafficking, kidnapping for ransom, treason, piracy, qualified bribery, parricide, infanticide, plunder, kidnapping and serious illegal detention, robbery with violence or intimidation, qualified vehicle theft ken arson.
Awan ti nabitay kabayatan ti termino ni Ramos gapu iti nakaro nga oposision dagiti nagduduma a grupo a kontra iti death penalty. Idi laeng panawen ni Pres. Joseph Estrada idi 1999 – 2000 nga adda pito a nabitay babaen ti lethal injection. Immuna a nabitay kadakuada ni Leo Echagaray a nasentensiaan gapu iti panagramesna iti siumanna a balasitang.
Naikkat ti dusa a bitay idi 2006 kabayatan ti panagtakem ni Pres. Gloria Macapagal Arroyo babaen ti Republic Act No. 9346 wenno “An Act Prohibiting the Imposition of Death Penalty in the Philippines” ket impababana ti dusa a patay iti tungpal-biag a pannakaibalud wenno life imprisonment.#


c: text/html

text:
“Tapno masungbatankayo, aguraykayo ta alaek ti Nasantuan a Biblia,” kinuna ni Manang Celia.
Ni Dolly ti nagpresentar a mangbasa kadagiti binatog ti Biblia. Binasa ti balasang ti Ebanghelio ni San Mateo 21:28-32, ti maipanggep iti “Ti Pangngarig Maipapan ti Dua nga Annak”.
“Ania ti makunayo iti daytoy? Adda idi lallaki nga agkabsat. Napan ti ama iti inauna ket kinunana, ‘Anakko, inka agtrabaho idiay kaubasan.’
‘Diak kayat,’ kinuna ti anak, ngem kalpasanna, nagbabawi ket napan met laeng.
Napan met ti ama iti maikadua ket imbagana ti kas ti insaona iti inauna.
‘Wen, ama,’ kinunana, ngem saan a napan.
‘Siasino kadakuada ti nagtungpal iti pagayatan ti amada?’ sinaludsod ni Jesus.
‘Ti inauna,’ kinunada.
‘Ngem daytoy met ti kunak kadakayo,’ kinuna ni Jesus. ‘Umun-unanto ngem dakayo a mapan iti Pagarian ti Dios dagiti agsingsingir iti buis ken dagiti immoral a babbai. Ta immay kadakayo ni Juan a nangisuro iti pudno a dalan a surotenyo ket diyo pinati; ngem namati kenkuana dagiti agsingsingir iti buis ken dagiti immoral a babbai. Ket uray pay kalpasan ti pannakakitayo iti daytoy, dikay latta nagbabawi ken namati kenkuana.’
Dinamag ni Darwin no ania ti interpretasion ni Manang Celia iti naibasa a pangngarig.
“Ti kayat a sawen ti pangngarig ket kas iti gagangay a mapaspasamak iti pamilia ita a panawen. Kas iti pamilia ni Nana Asiang, ken ni Manang Nena. Ta no dadduma, adda dagiti natudio nga annak kadagiti nagannak kadakuada. Ngem iti unegda, sumupsupiat ken bumusbusorda. Ngarud, ti kakasta nga annak, napudnoda laeng ti sao ngem awan iti aramid wenno maiduma iti aramidda.”
“Aginsisingpet, kasta kadi Manang?” dinamag ni Darwin.
“Mn, wen. Kasla kasta. Dagita ti narigat nga agbalbaliw ta iti ammoda, umno ti aramidda. Saan a madlawan dayta a panaginkukunada ta ilemmengda babaen ti panagintutudioda. Dayta ti kayat a sawen ti anak a mangibaga iti “wen’ ngem dina met aramiden.”
“Kasano met dagiti mangibaga a “saan” ngem agtungpal met laeng idi agangay, Manang Celia?” binagi met ni Dolly.
“Dagitoy ti maiputong kadagiti nagbasol ngem kalpasan ti panagbasolda, ket nakitada ti kinapudno isu a nagbabawida. Makita ti pudno a panagbalbaliw ti maysa a tao babaen ti aramidna, panagtignay, panaggunggunay ken nalinteg a panagpanunotna, saan ket nga iti insawangna a balikas. Managbasolda man idi ngem iti agdama, pudno a nasin-awen ti aramidda. Nasaysayaatda nga amang ngem dagiti maawagan iti nagbaklay iti religious formalism.”
“Religious formalism? Ania ti kayatmo a sawen, manang?” inusisa ni Darwin.
“Religious formalism, kayatna a sawen, having a religion and the law on their lips while remaining empty in their hearts. Addaan iti relihion ken dagiti linteg kadagiti bibigda ngem ubbaw ti linaon ti pusoda.”
“Di kasla kasta met laeng dagiti makunkuna a relihioso ken agkuna a nalilintegda a tattao ngem ubbaw met ti panagpuspusoda?”
“Pudno dayta, Dolly.”
“Ania ngarud ti pakaituronganna dayta a pangngarig, Manang, ken ania ti koneksionna iti sasaaden ni Manang Nena?”
“Ti pangngarig maipapan iti dua nga annak ket maiturong iti dua a grupo dagiti tattao. Dagiti agkunkuna a nalintegda ngem ubbaw met ti aramidda ken dagiti managbasol a nagbabawi. Iti daytoy a pangngarig, aw-awisen ni Jesus dagiti managbasol nga agbabawi, a panawanda ti basol ken magnada iti baro a dana ti biag. Lipatendan ti napalabas ta napalabasen, kaskenan ti agdama.”
“Nalabit a dayta met ti nakita ni Manang Nena ken ni Mang Nestor? Ania ti makunam, Darwin?”
“Umayonak iti kunam, Dolly. Ngem siguradoak a saan a maawatan dayta dagiti adda iti ikub ti religious formalism, saan kadi, Manang Celia?” insungbat ni Darwin.
“Hustokayo, Dolly, Darwin. Isu ngarud nga iti maudi a paset ti pangngarig, kinuna ni Apo Jesus, ‘Umun-unanto ngem dakayo a mapan idiay pagarian ti Dios dagiti agsingsingir iti buis ken dagiti immoral a babbai. Ta immay kadakayo ni Juan a nangisuro iti pudno a dalan a surotenyo ket diyo pinati; ngem namati kenkuana dagiti agsingsingir iti buis ken dagiti immoral a babbai. Ket uray pay kalpasan iti pannakakitayo iti daytoy, dikay latta nagbabawi ken namati kenkuana…”
Ti religious formalism ket dagiti relihioso nga agkunkuna a nalintegda ngem ubbaw ti panagpuspusoda.
Adda met dagiti managbasol a nagbabawi ken nakakita iti umno a dana ti biag.
Agpaay laeng ti silaw ti biag kadagiti makakita iti Lawag.#

robotstxt: allowed

filter: keep


text:
BANTAY, Ilocos Sur – Nagibunong ni Congressman Ryan Luis Singson iti nebulizers kadagiti amin nga ili iti umuna a distrito ti probinsia a pakairamanan daytoy nga ili idi Abril 17.
Kinuna ni Zenaida Pulido, barangay health worker ditoy ken nangibagi iti pederasion dagiti barangay health workers iti probinsia, a dakkel a pagyamananda ti pannakaited dagiti nebulizers agsipud ta kasapulan unay dagiti agnaed iti barangay nangruna dagiti adda sakitna nga angkit ken dagiti aguy-uyek.
Tallo a batches dagiti immawat kadagiti nebulizers a naiwaras iti bigat ken malem iti daytoy nga aldaw babaen kada Cong. Singson. Adda naipakuyog nga agas dagiti nebulizers.
Agdagup amin iti 296 a barangay ti nabenepisiaran iti daytoy a proyekto ni Singson para iti salun-at.#


text:
BANTAY, Ilocos Sur – Diyo panawan ti tulbek ti motorsikloyo tapno dikayo matakawan.
Leksion daytoy ni Johnny Paiste y Lopez, 31, naasawaan, mannalon ken residente iti Barangay Tay-ac, ditoy nga ili gapu ta natakaw ti walletna a nakakabil iti compartment ti motorsiklona a mapapati a napasamak bayat ti panagempanadada iti gayyemna iti Mayeth’s Empanada iti Zone 5, idi agarup 11:00 ti rabii ti Septiembre 5.
Segun ken ni Paiste, nalipatanna a tinulbekan ti compartment ti motorsiklona a nangikabilanna iti petakana idi napanda nangan iti empanada iti nasao nga stall.
Nasukalan laengen ni Paiste iti kabigatanna nga awanen iti compartment ti petakana a naglaon iti P200.00, $50.00, professional driver’s license, firearm license iti cal. 45 pistol Taurus PT1911, TIN ID, value card iti JTC, ken 2 ATM cards iti bangko.#


text:
Ni Imelda C Rivero, PIA 1, Ilocos Sur
VIGAN CITY – “Siensia para kadagiti tattao.” Daytoy ti tema ti maangay a selebrasion ti 2017 Regional Science and Technology Week ken Science and Technology Caravan iti siudad ti Candon no Oktubre 3-6 diay Candon City Civic Center ken Center for Culture and Arts iti siudad ti Candon, kuna ni Ramon Sumabat, hepe ti Department of Science and Technology (DOST) iti Ilocos Sur itay lawasna.
Innayon ni Sumabat a maitandudo ti siensia ken teknolohia kadagiti tattao babaen dagiti nasurok a 40 a partuat ken produkto kas iti panagaramid iti laminated a kawayan, panagpamaga iti materiales nga aggapu iti bakir ken agrikultura, panagaramid iti aspalto babaen iti plastic, tea ken kapsula manipud guyabano, sistema ti panagidulin iti mani, makina nga agiraep iti pagay a maikabil iti traktor, ken dadduma pay.
Maipakita pay dagiti umno a teknolohia babaen kadagiti seminar. Addanto pay maangay a panagsanay para kadagiti mabalin a makatulong iti ekonomia dagiti pamilia. Kasta met a maidisplay dagiti produkto dagiti natulongan iti DOST a babassit a negosio iti rehion.
Para dagiti estudiante addanto interactive science exhibits, quiz bee, science and technology trivia, seminar, invent school program ken mobile planetarium. Libre amin dagitoy.
Inton Oktubre 3, mailunsad ti Philippine Standard Time, pannakalukat dagiti exhibits, press conference, RxBox healthcare service, mobile planetarium, calibration services, techno-based bazaars, technology forum, DOST-SEI 21st century model classroom no sadino a mausar ti virtual and augmented reality tools para iti panagisuro ken panagadal, kasta met ti DOST courseware para ti siensia ken matematika. Mairugi pay a maiparang dagiti science interactive exhibits, science and technology trivia ken fellowship night.
Agtultuloy dagiti aktibidad a maangay manipud Oktubre 4-6. Iti malem ti Oktubre 6 maiyawat dagiti pammadayaw kalpasan ti pannakaipresentar dagiti kabarbaro a suporta ti DOST kadagiti babassit a negosiante kas ti Small Enterprise Technology Upgrading Program, dagiti serbisio iti chemical, microbiological ken metrological testing, tulong ken panagkonsultar, pannakailako kadagiti produkto, ken pannakaipakete ken pannakaikabil dagiti etiketa.#


text:
“AWAN manen. Limmabas laeng iti dakulap.”
Namin-anon a nangngegna dayta kadagiti kaduana iti trabaho. Sumagmamano pay laeng nga aldaw ti napalabas kalpasan ti sueldo no palausen ti manarita ngem daytan ti sentimientoda.
Ken, ney, adda pay kabaddungalanda a regular met laeng ti panggedanna!
Isu la ngaruden? Agmaymaysa nga agsapsapul iti para iti dumakdakkel a pamiliana. No madlaw ken reklamo dagiti kaduana ti kinarigat ti panagbiag, ad-adda pay koma kenkuana. Ngem bagienna latta no kuan ti agulimek.
No kastoy ti sentimientoda nga addaan iti panggedan, kasano laengen dagiti saan a masnop ti pangalaanna iti pangbiagna iti binangonna a pamilia?
Pudno, adda daytoy naipatungpal a 1st, 2nd ken 3rd tranche nga increase-da. Ken dimmakkel ti tax free iti sueldoda. Di kad kasla sabali pay nga increase dayta iti sueldo! Ngem maregmeg laeng dagita para kadagiti kas kenkuana.
Kasano nga umanay dagit increase-da ita? Nagwarasen ti epekto ti TRAIN Law (Tax Reform and Inclusion Law)? Tunggal magatgatang, naapektaran. Saan, kuna dagiti otoridad. Ngem saanda met ngarud a mabantayan ti tunggal panagngato ti presio ti magatgatang gapu iti ingingina ti gasolina a direkta a naapektaran iti nasao a linteg.
Nadlawnan ti in-inut a panagngato dagiti kangrunaan a magatgatang. Wenno dagiti kasapulan iti inaldaw. Mangrugi iti sabon, delata a masida, kape, asukar, ken dadduma pay.
Ti laengen bagas nga iti kaudian a damag, nagpangato iti P4 – P5 ti kada kilo. Epekto ti pannakakidkid ti bodega ti National Food Authority. No apay a kasta!
Saanda ket ngatan a maadal no umabot iti kasapulan sakbay ti panagaani manen.
Nabiit itan ti pannakaapit kadagiti pagay, ammona dayta. Kannigid-kannawan dagiti riper (combine harvester) iti kataltalonan. Pudno, dakkel a katulongan daytoy dagiti nalalawa ti dagana. Maibiitda nga apiten ti inektaria a talonda sakbay man pay a dumteng ti didigra a kas iti layus ken bagyo.
Ngem nagbunga met daytoy ti pannakapukaw ti panggedan dagiti makigapgapas no kastoy a kalgaw. Maas-asian ngarud kadagiti kaarrubana a dati nga agkakakuyogan iti papanda pannakiani. Ngem saan itan ta sinuktanen ti makina ti trabahoda.
Daytoy a pagteng, parigatenna laeng ti kaaduan. No adda la koma mabalinna.
Iti ilida, nga adda pay ngarud iti igid ti baybay, awan ti panagbaba ti presio dagiti ikan. Tumaytayok!
Sangakilo a galunggong, P180! Ti nginana! Saan man laeng a malapdan dagiti otoridad ti sobra a panagpresio dagiti negosiante.
Rinugianna daytoy nga isyu iti facebook. Saanna a namnamaen nga adu ti agkomento. Saan laeng gayam nga isuna ti nakadlaw kadaytoy a mapaspasamak iti ilida.
Ti dakes, pati dagiti naisar-ong laeng iti ilida, nakipagkomento. Naklaatda kano dagitoy iti kinangina dagiti ikan.
Maysa daytoy a pasamak, a saan laeng a mangdadael iti imahen ti ilida, no di ket mangitayab kadagiti sueldoda. Saan met ngarud a mabalin a dida gumatang iti agpaay iti pamiliada.
Basol ti gobierno, naikomento pay. Gapu kano iti panangngato dagiti magatgatang, nagreklamo dagiti adda iti akimbaba a sektor ti industria. Malugida kano no dida agingato met iti produktoda ta ngimmina met dagiti aramatenda nga agpartuat kadagitoy.
“Di ingatoyo met dayta presioyo!” kuna ti gobierno.
Mabalin a dayta, mulmulmolan ti isipna, ti rason no apay a kasta la unayen ti panagngato ti presio ti magatgatang iti ilida.
Ti ngarud ngimmato a sueldoda, saanna a kayat a sawen nga immadu ti mabalin a pakaipananna. Agparparang a bimmassit ti kaibatoganna.
No saanda nga ammo a patayyeken wenno ay-ayamen kadagiti dakulapda, talaga nga awan ti pakakitaan ti aw-awatenda iti binulan. Talaga nga aglabas laeng kadagiti dakulapda.
Ditoy a masapul a sumrek ti prinsipio dagiti kasapulan (needs) ken kayat (wants). Maigunamgunam nga adalen dagiti paggastuan. Kasapulan kadi a talaga ti banag a gatangen? Wenno kayat laeng tapno makakamat iti uso? Wenno madayaw laeng?
Iti klasena iti Aralin Panlipunan 9 a nakapokus iti Ekonomiks, saan laeng a nagpokus kadagiti linaon ti libro. Nagaramat kadagiti actual a situasion tapno maipaawatna kadagiti ubbingda ti kinapateg ti panagbadyet. Uray naganus pay laeng ti panunot dagitoy, kinunana a dakkelen ti maitulongda tapno mabinnat dagiti nagannakda dagiti sueldo wenno masapsapulanda.
Ta mamati, saan laeng nga iti panagikabesa ti ad-adda a pokus ti panagadal. Napatpateg nga amang a makita dagiti ubbing ti aktual a pakaipakatanda ti ad-adalenda.
Mano laeng, aya, ti panaglabas ti panawen? Di mapupuotan, agpamilian dagitoy. Maitutop la unay a maisuro kadakuada ti kinapateg ti tunggal sentimo a matgedan.
Sentimo? Maysa pay a ngilngilangilanna iti ilina ti saan metten a pannakagasto ti binting a baria. Awan ti paggatangan, pagtagilakuan a mangawat iti maibayad a binting. Pisos ti kababaan a baria iti ilida.
No kasano a nangrugrugi dayta nga aramid, saanna a masimpuon. Mabuisit man ta makatawaan payen ti ilida no adda mailaw-an nga agbayad iti binting a baria.
Ngem kadagiti kabangibangda nga ili, magastos dagitoy. Kangrunaan iti Kamaynilaan.
Papanam, sueldo?
Wen, namin-ano metten a nasaludsodna dayta. Kinapudnona, agpulkok no dadduma aglalo no makamatan ti gastosenda.
Ket mapabasolna manen ti agdama a gobierno. Maited daytoy ti makapatig-ab a sueldo kadagiti polis ken soldado. Ngem apay a saan kadakuada? Nakaad-adu a pappapel ken akem ti masapul a maipalpasda iti inaldaw, pati Sabado ken Domingo. Sa ita, kinuna ti gobierno a dina maisapulan pay laeng ti pangalaanna iti pondo tapno maitedna ti tarigagayda a panagngato ti awatenda iti binulan.
Pinadasdan ti nasged a panagbadyet. Ngem maisakripisio met dagiti kasapulan dagiti dumakdakkel nga ubbing. Banag a dina kayat. Maitutop nga ipaayna ti kasapulan dagitoy tapno awan ti pakapilawan. Aglalo iti kasapulan dagiti ubbing a taraon, edukasion ken pannaripato.
Ikalkalukagna laengen no maminsan. Kalpasan ti agmalem iti pagadalan, agdiretso iti bangkag a nagitukitanna iti sangkabassit. Isu pay ti mainutda iti masida.
No ania ti ibalbalakadna kadagiti ubbingda iti pagadalan, kasta met ti sangkaibagana kadagiti ubbing a sagut ti Dios kadakuada. Mamati a masapul a maisuro dagiti naimbag a banag iti naganus a panunot dagitoy. No madagdagullit, awan papananna no saandanto a suroten dagitoy.
Awan manen. Limmabas laeng iti dakulap.
Wen, pudno dayta. Ngem adda latta ket adda maaramidan ti tunggal maysa tapno saan a kasla nagtalippugaw laeng ti sueldo.
Depende iti situasion ti tunggal maysa, makapanunot ket makapanunot iti mabalin nga aramidenna tapno uray kaskasano, maigawid ti nadaras a panaglabas ti sueldo iti dakulapna.
Iti biang dagiti otoridad, kangrunaan kadagiti ili, masapul a kitaenda koma a naimbag ti mapaspasamak iti masakupanda. Saan a dayta laeng agpadpadakkel ti buksit a kunada.


text:
SABANGAN, Mt. Province – Agdagup iti 1,460 a mannalon ditoy nga ili ti mabenepisiaran iti fertilizer subsidy iti sanguanan ti nangato a presio ti ganagan.
Kinuna ti maysa nga opisial ti Department of Agriculture ditoy a maikkan iti libre a sako a ganagan dagiti nasao a mannalon babaen ti fertilizer subsidy program a pagtinnulongan nga ited ti nasional ken lokal a gobierno ditoy.
Ti panagmula iti nateng ti kangrunaan a pagsapulan dagiti agindeg iti Mt. Province a pakairamanan dagiti residente ditoy nga ili.#


text:
CANDON CITY – Nalaslas ti bag ti maysa a baket bayat ti kaaddana iti uneg ti pagtagilakuan ditoy siudad.
Nagpulong iti polis ni Apolonia Balaque, 78, naasawaan, residente iti Baringcucurong, Suyo, Ilocos Sur a nalaslas ti bagna ket natakaw ti kuartana, ATM cards ken IDna.
Segun ken ni Balaque, uppat a babbai ti nadlawanna a nangsursurot kenkuana manipud iti Footstep-Candon agingga iti Candon Shopping Mall.
Kinuna ti biktima nga idi addan iti pagpasimpaan iti relo, natakuatanna laengen a nalaslas ti shoulder bagna ket awanen ti P4,000 a kuartana, dua nga ATM card ken dadduma pay nga ID.
Saan a nabigbig dagiti suspetsa a babbai.#


text:
VIGAN CITY – Plano dagiti agtuturay ditoy ti panangangayda iti online raffle tapno mapapigsa pay ti kampaniana a maibutos iti New7Wonders Cities of the World.
Kinuna ni Mayor Eva Marie S. Medina a maysa nga estratehia ti Vigan City ti panangangayna iti online raffle tapno maguyugoy dagiti tattao nga agbutos para iti pannakairaman daytoy siudad a maysa iti New7Wonders of the World nga addan iti penultimate stages.
Kinuna ti mayora a planoda nga iyussuat ti online raffle apaman a lumsot ti Vigan City a maysa kadagti 14 finalists para iti New7Wonders Cities of the World a maiwaragawagto inton Oktubre 7.
Manipud iti 14 finalists, maiwaragawagto dagiti pito a siudad a mairaman iti New7Wonders Cities of the World.
Kabayatanna, agtultuloy nga umad-adu dagiti sumuporta iti Vigan City a mairaman a mabutosan para iti New7Wonders of the World babaen iti napingpinget pay a kampania dagiti agtuturay iti siudad.
Para iti online voting, bisitaenyo ti http://www.n7w.com/cities/en; iklik ken pilienyo ti Vigan ken 6 a sabali pay a siudad. Para iti text voting, Text Vigan to 29290777.#


text:
VIGAN CITY – Agbalbalaw dagiti empleado iti maysa a paggasolinaan ditoy siudad no apay nga agkurkurang ti koleksion dagiti gasoline boy manipud iti paglakuanda.
Ngem idi Nobiembre 4, kimmaron ti suspetsa ti manedier agsipud ta nasurok metten a P4,000.00 ti kurang ti koleksion dagiti gasoline boy.
Naduktalanda ti gapuna: adda gayam nalimed a mangkurkurimes iti naglakuanda a saanda a nasipsiputan iti kallabes.
Idi agarup 4:30 ti malem ti Nobiembre 4, nakaawat ti Vigan City Police Station iti telephone call manipud ken ni SPO2 Rolly Tabuso Tactac, duty personnel iti Vigan City Public Market, nga adda napasamak a panagtakaw iti Caltex Gasoline Station a masarakan iti Barangay I a kukua ken imatmatonan ni Vivian Charity Mendoza y Rondaris, 37, awanan asawa ken residente iti Barangay III, Vigan City.
Kas inrekord ti Closed Circuit Television (CCTV) a nainstolar iti gasoline station, idi agarup 9:30 ti bigat ti nadakamat a petsa, maysa a di nabigbig a lalaki a nakaaruat iti camouflage a short pant, natisirt iti berde, ken nagaruat iti amarilio a bull cap ti nangkaut iti koleksion dagiti gasoline boy manipud iti naglakuanda iti gasolina a naikabil iti cash box a naiparabaw iti lamisaan.
Kinuna ni Police Investigator Chester Dandin a salisi ti modus operandi ti suspek: kabayatan ti panangkarkarga dagiti gasoline boy iti gasolina dagiti lugan, ginundawayanna ti kimmaut iti cash box.
Nagnagna ti suspek a pimmanaw, segun iti footage ti CCTV.
Nupay saan a nalawag ti CCTV footage, kinuna ni Dandin nga addan pangrugianda nga agimbestiga para iti pannakatiliw iti suspek.
Innayon ti inbestigador a rebioenna pay dagiti immun-una a rekord agsipud ta patienda a saan laeng a dayta a gundaway a nagtakaw ti suspek iti gasolinaan.#


text:
Monday, April 3, 2017
NATIONWIDE EARTHQUAKE DRILL, NAGSELEBRAR TI LGU-CABUGAO ITI PUG-OS NHS
Cabugao, Ilocos Sur – Nakikaysa ti LGU-Cabugao iti naaramid a 1st Quarter Nationwide Earthquake Drill idi malem ti Marso 31, 2017 ket sadiay Pug-os National High School, Brgy. Pug-os, Cabugao, Ilocos Sur ti nakaangayan ti ceremonial venue a tinarawidwidan ti MDRRMC-Cabugao iti liderato ni Mayor Josh Edward S. Cobangbang, Chairperson.
Nagpartisipar dagiti Estudiante iti nadakamat a pagadalan iti mobilisasion iti Earthquake Drill a tinarawidwidan dagiti kameng ti MDRRMC-Cabugao nga imatonan ni Engr. Nestor B. Somera ken immasistir ti Bureau of Fire Protection-Cabugao ken nakitinnarbay dagiti School Head and Teaching Staff kasta metten dagiti Barangay Officials/BPATS iti nadakamat nga Earthquake Drill.
Kabayatanna, impadamag ni BFP Officer Cloyd Acosta a nagiyadalda iti Fire Prevention Tips, First Aid and Rescue kadagiti Kandidato/Kandidata iti Mr. & Ms. Teen Cabugao 2017 sadiay ECCD Building, Brgy. Rizal, Cabugao, Ilocos Sur idi Abril 1, 2017.
Dagitoy nga aksion ken inisiatiba ket gubuay iti napintek a koordinasion ti MDRRMC-Cabugao a kaduana ti BFP-Cabugao ken iti panangkomplementar ti LGU-Cabugao nga idauluan ni Mayor Josh Edward S. Cobangbang iti agtultuloy a pannaka-edukar dagiti umili iti umisu a panangliklik/panangprebentar kadagiti tumaud a kalamidad ken didigra. # (Web In-Action)
Posted by Bayan ng Cabugao, Ilocos Sur at 1:20 PM
Subscribe to: Post Comments (Atom)


text:
Gabriela Silang
Ni María Josefa Gabriela Cariño Silang (Marso 19, 1731 – Septiembre 20, 1763) ket isu iti immuna a Filipina a nangidaulo iti yaalsa a mangsuppiat kadagiti Kastila idi sinakupda iti Filipinas. Miembro iti bunggoy a rebelde ni asawana a ni Diego Silang, intuloyna iti labanda ti uppat a bulan kalpasan a natay ni Diego, sakbay a natiliw isuna ken binitay.
Naiyanak isuna idiay baranggay Caniogan Santa, Ilocos Sur, maysa a mestisa, inampon iti nabaknang a negosiante nga agapelliedo iti Milan a nangikasar kaniana idi 20 ti tawenna. Nagsinada kalpasan iti tallo tawen. Idi 1757, nangasawa manen ni Gabriela, ken ni Diego Silang, agtawen iti 27 ket maysa a rebelde. Nagbalin ni Gabriela a kaasidegan ken mapagtalkan a mangbagbaga ken ni Diego.
Idi Mayo 28, 1763, pinapatay iti gobierno ken simbaan a Katoliko ni Diego. Naglibas ni Gabriela idiay kabambantayan iti Abra tapno maibangonna ken maituloyna iti labanda, kaduana dagiti pasurotna nga Ilokano ken Tinggian. Bimmabada idiay Vigan, Ilocos Sur idi Septiembre 10, 1763, ngem nakasagana ken nakaabangan dagiti Kastila ken dagiti soldadoda a Tagalog ken Kapampangan. Adu iti natay ti simmaruno a gulo. Nakatakas isuna, ni ulitegna a Nicolas Cariño, ken pito a kakaduana a lalaki, ngem natiliwda idi Septiembre 29, 1763. Binitayda isuda idiay tenggna iti Vigan.
Nagbalin a simbolo isuna iti kababaian iti Filipinas, iti kinatured ken ipapatayna, ken iti nangruna a posision iti babbai sakbay iti tawen dagiti Kastila.


text:
Baro a Selanda
Nagsasabtan: 42°S 174°E / 42°S 174°E
Ti Baro a Selanda (Ingles: New Zealand) (Māori: Aotearoa) ket maysa nga isla a pagilian a mabirukan idiay abagatan a laud ti Taaw Pasipiko. Ti heograpiko a pakabuklan daytoy a pagilian ket buklen ti dua a kangrunaaan a bagi ti dagdaga iti Amianan ken Abagatan nga is-isla ‒ ken dagiti adu pay a babassit nga is-isla. Naisanglad ti Baro a Selanda ti 1,500 kilometro (900 mi) a daya iti Australia ti ballasiw ti Baybay Tasman ken ti agarup a 1,000 kilometro (600 mi) nga abagatan dagiti isla a pagilian ti Pasipiko iti Baro a Kaledonia, Fiji, ken Tonga. Gapu ti kaadayona, isu daytoy ti kaudian a tinagtagitao ti tattao.
Dagiti Polinesio ket tinaenganda ti Baro a Selanda idi 1250–1300 CE ken nakaparang-ayda ti naisangsangayan a Māori a kultura, kendagiti Europeano ket immunada a nakadanon idi 1642 CE. Ti panangiyam-ammo ti patatas ken dagiti maskit ket nangirugi kadagiti yaalsa kadagiti Māori idi las-ud ti kasapaan ti maika-19 a siglo, a nangiturongan dagiti suppiat ti tribu a Maskit a Gubgubat. Idi 1840 dagiti Britaniko ken Māori ket nagpirmada ti maysa a tulagan a nangaramid ti Baro a Selanda a kas maysa a kolonia ti Britaniko nga Imperio. Ti bilang dagiti imigrante ket immad-adu unay ken dagiti suppiat ket kimmaro kadagiti Gubgubat ti Baro a Selanda, a nagbanagan iti adu a panagala kadagiti daga ti Māori idiay tengnga ti Amianan nga Isla. Ti ekonomiko a panagsagsagaba ket sinarunuan babaen dagiti paset ti panawen iti politikal a reporma, nga addan ti ti pannakagun-od ti babbai a makabutos idi las-ud ti tawtawen ti 1890, ken ti maysa a nam-ay nga estado a naipatpatakder manipud idi tawtawen ti 1930. Kalpasan ti Sangalubongan a Gubat II, ti Baro a Selanda ket kimmaddua iti Australia ken ti Estados Unidos iti seguridad a tulagan ti ANZUS, urayno ti Estados Unidos iti kalpasan daytoy, aginggana idi 2010, ket pinasardengna ti tulagan idi ti Baro a Selanda ket nangiparit kadagiti armas a nuklear. Ti Baro a Selandad ket paset ti pannakibingbingayan ti intelihensia kadagiti Angloesperio a pagilian, ti UKUSA a Tulagan. Dagiti Tga-Baro a Selanda ket agragrag-oda ti maysa a kangatuan nga alagaden ti panagbiag iti lubong idi tawtawen ti 1950, ngem idi tawtawen ti 1970 daytoy ket nakakitan ti nakaro a a resesions, a pinakaro babaen kadagiti kellat ti petroleo ken ti iseserrek ti Nagkaykaysa a Pagarian iti Ekonomiko a Komunidad ti Europa. Ti pagilian ket napan iti nangruna nga ekonomiko a panabalbaliw idi las-ud ti tawtawen ti 1980, a nnagibaliw daytoy manipud ti maysa a protktionista iti maysa a liberalisado a nawaya a panagtagilako nga ekonomia. Dagiti pagtagilakuan ti Baro a Selanda kadagiti eksport ti agrikultura ket immadu a nagdumaduma manipud idi tawtawen ti 1970, nga adda idi ti kaaduan nga eksport ti dutdut ket sinukatan ti babaen ti paggatasan a produkto, karne, ken bino.
Dagiti linaon
Dagiti paammo[urnosen | urnosen ti taudan]
- ^ Ti "Apo Dios Isalakanmo ti Reina" ket opisial a nailian a kanta ngem mapasap a maus-usar laeng kadagiti naarian ken bise a naarian a paspasamak.[1][2]
- ^ Ti porsiento ti pagsasao ket agnayon ti adadu ngem 100% gaputa adu dagiti tattao nga agsasao ti ad-adu ngen maysa a pagsasao. Saanda nga iraman dagiti saan a mausar a sungbat ken dagiti saan nga agsao ti pagsasao (a kas dagiti ubbing unay nga agsao).
- ^ Ti porsiento ti etnisidad ket agnayon ti sumurok a 100% gapu ta adu dagiti tattao a nainaganan nga adadu ngen maymaysa nga etniko a grupo.[3]
- ^ Adda dagiti adu a petsa a mangibaga ti panagwayawayas (kitaen ti Pananagwayawayas iti Baro a Selanda).
- ^ Ti pannakaitutop ti lugar iti Baro a Selanda (malaksid dagiti estuario) dagiti nasakupan ti karayan, dagiti danaw ken dagiti alog, manipud kadagiti bilang ti Kelleb ti Kasisigud a Datos ti Baro a Selanda,[4] ket (357526 + 81936) / (26821559 – 92499–26033 – 19216) = 1.6%. No dagiti nalukatan nga estuario a danum, manglares, ken dagiti naapgadan a mulmula ket mairaman, ti bilang ket 2.2%.
- ^ Ti Is-isla ti Chatham ket addaan ti sabali a sona ti oras, 45 minuto nga umuna ngem ti Baro a Selanda.
- ^ Dagiti teritorio iti Niue, ti Is-isla ti Cook ken Tokelau ket adda bukodda a cctlds, .nu, .ck ken .tk respectively.
Dagiti dakamat[urnosen | urnosen ti taudan]
- ^ "Dagiti Nailian a Kanta ti Baro a Selanda". Ministro para iti Kultura ken Tinawtawid. Naala idi 17 Pebrero 2008.
- ^ "Pagalagadan para iti panagusar kadagiti Nailian a Kanta ti Baro a Selanda". Ministro para iti Kultura ken Tinawtawid. Naala idi 17 Pebrero 2008.
- ^ Didham, Robert; Potter, Deb; Allan, Jo-anne (Abril 2005). "Pannakaawat ken Panagobra iti Datos ti Etnisidad" (PDF). Estadistika ti Baro a Selanda. ISBN 9780478315059. Naiyarkibo manipud iti kasisigud idi 25 Nobiembre 2007. Naala idi 19 Septiembre 2010.
- ^ "Ti Kelleb ti Kasisigud a Datos ti Baro a Selanda". Kelleb ti Kasisigud a Datos ti Baro a Selanda 2. Ministro ti Katutubo ti Baro a Selanda. 1 Hulio 2009. Naala idi 26 Abril 2011.
- ^ "Karkulo ti Nailian a Populasion: Pagkapat ti Septiembre 2011". Dagiti Estadistika ti Baro a Selanda. 14 Nobiembre 2011. Naala idi 15 Nobiembre 2011.
- ^ "QuickStats a Maipanggep ti Populasion ken Pagtaengan idiay Baro a Selanda: Dagiti bilang ti populasion". 2006 Snso. Dagiti Estadistika ti Baro a Selanda. Naala idi 14 Abril 2011.
- ^ a b c d "Baro a Selanda". Internasional a Pundo ti Panguartaan. Naala idi 2012-04-20.
- ^ "Income inequality". Statistics New Zealand. Statistics New Zealand. Naala idi 14 Hunio 2015.
- ^ "Human Development Report 2013" (PDF). United Nations. p. 16. Naala idi 5 Mayo 2013.
Dagiti nagibasaran[urnosen | urnosen ti taudan]
- Alley, Roderic (2008). Ti Baro a Selanda iti Lubong a Pannakibiang iti IV 1990-2005. Unibersidad ti Victoria a Pagmalditan.
- Bain, Carolyn (2006). Baro a Selanda. Lonely Planet. ISBN 1-74104-535-5.
- Garden, Donald (2005). Stoll, Mark, ed. Australia, Baro a Selanda, ken ti Pasipiko: ti maipapan ti enbiromento a pakasaritaan. Katutubo ken dagiti Kagimongan ti Tao. ABC-CLIO/Greenwood. ISBN 978-1-57607-868-6.
- Kennedy, Jeffrey (2007). "Panangidaulo ken Kultura idiay Baro a Selanda". Iti Chhokar, Jagdeep; Brodbeck, Felix; House, Robert. Kultura ken Panangidaulo iti Ballasiw ti Lubong: Ti GLOBO Libro kadagiti Nasayaat a Panagadal kadagiti 25 a Kagimongan. US: Psychology Press. ISBN 978-0-8058-5997-3.
- Hay, Jennifer; Maclagan, Margaret; Gordon, Elizabeth (2008). Dagiti dialekto titi Inggles: Ingles ti baro a Selandah. Unibersidad ti Edinburgh a Pag,malditan. ISBN 978-0-7486-2529-1.
- King, Michael (2003). Ti Penguin a Pakasaritaan ti Baro a Selanda. Baro a Selanda: Penguin Books. ISBN 978-0-14-301867-4.
- Mein Smith, Philippa (2005). Ti Ababa a Pakasaritaan ti Baro a Selanda. Australia: Unibersidad ti Cambridge a Pagmalditan. ISBN 0-521-54228-6.
Adu pay a mabasbasa[urnosen | urnosen ti taudan]
- Bateman, David, ed. (2005). Bateman nga Ensiklopedia ti Baro a Selanda (Maika-6 nga ed.). ISBN 1-86953-601-0.
- Sinclair, Keith; Dalziel, Raewyn (2000). Ti Pakasaritaan ti Baro a Selanda. ISBN 978-0-14-029875-8.
- Dagiti Estadistika ti Baro a Selanda. Opisial a Tinawen a Libro ti Baro a Selanda (tinawen). ISBN 1-86953-776-9 (2010).
Dagiti silpo ti ruar[urnosen | urnosen ti taudan]
- Midia a mainaig iti Baro a Selanda iti Wikimedia Commons
- Pakaammo ti panagbiahe idiay Baro a Selanda manipud iti Wikivoyage (iti Ingles)
- Kitaen ti Baro a Selanda iti Proyekto ti Nawaya a Direktorio (iti Ingles)
- Wikimedia Atlas iti Baro a Selanda
- Portal ti Gobierno ti Baro a Selanda
- Ministro para iti Kultura ken Tawidan
- Dagiti Estadistika ti Baro a Selanda
- Baro a Selanda
- Dagiti purpuro ti Taaw Pasipiko
- Dagiti batay-linteg a monarkia
- Dagiti pagilian ken teritorio nga agsasao ti Ingles
- Dagiti dati a kolonia ti Britaniko
- Dagiti pagilian nga isla
- Dagiti liberal a demokrasia
- Dagiti estado a kameng ti Mankomunidad ti Pagpagilian
- Dagiti estado a kameng ti Nagkaykaysa a Pagpagilian
- Dagiti pagilian idiay Oceania
- Polinesia
- Dagiti estado ken teritorio a nabangon idi 1840
- Selandia (kontinente)


text:
Nueva Era, Ilocos Norte
Ti Nueva Era ket maysa a maikapat a klase nga ili iti probinsia ti Ilocos Norte iti Filipinas.
Dagiti baranggay[urnosen | urnosen ti taudan]
Ti Nueva Era ket nabennebenneg iti 11 a barbaranggay.[2]
- Acnam
- Barangobong
- Barikir
- Bugayong
- Cabittauran
- Caray
- Garnaden
- Naguillan (Pagpag-ong)
- Poblacion
- Santo Niño
- Uguis
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Ilocos Norte". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Ilocos Norte". Datos ti Populasion ti Ili. Dibision ti Panagsukisok ti LWUA. Naala idi 27 Hunio 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Prepektura ti Akita
Ti Prepektura ti Akita (秋田県 Akita-ken) ket maysa a prepektura ti Hapon a mabirukan idiay Rehion ti Tōhoku iti Akin-amianan a Honshu, ti kangrunaan nga isla ti Hapon.[2] Ti kapitoliona ket ti siudad iti Akita.[3]
Dagiti linaon
Pakasaritaan[urnosen | urnosen ti taudan]
Ti lugar ti Akita ket napartuaten manipud kadagiti taga-ugma a probinsia ti Dewa ken Mutsu.[4]
Naisina manipud kadagiti nangruna a sentro ti komersio, politika iti Hapon ken ti populasion babaen ti ginasut a kilometro ken ti Ōu ken ti kabambantayan ti Dewa iti daya, ti Akita ket kaaduan a nagtultuloy a naisalumina manipud iti kagomongan ti Hapon aginggana idi kalpasan ti tawen ti 600. Ti Akita ket ti rehion idi dagiti agan-anup ken agburburas ken nangruna a dagiti nomadiko a tribu.
Ti immuna a historikal a rehistro iti agdama nga aldaw a Prepektura ti Akita ket napetsado idi 658, idi pinarukma dagiti Abe no Hirafu ti patneng [a tribu ti Ezo nga itan ket dagiti siudad ti Akita ken Noshiro. Ni Hirafu, nga isu idi ti gobernador ti Probinsia ti Koshi (ti amianan a laud a parte ti Honshū a mangbeddeng ti Baybay ti Hapon), ket nangibangon iti puerto idiay Karayan Mogami, ken isu daytoy ti nangrugianen ti panagtaeng iti rehion ti Hapon.
Idi 733, ti baro a pagtaengan ti militar—a kanungpalan a nanaganan manen iti Kasitilio Akita—ket nabangon idi iti moderno nga aldaw a siudad ti Akita city idiay Takashimizu, ken naparang-ay dagiti naperpermanente a kalsada ken dagiti estruktura. Ti rehion ket nausar idi a kas kuartel dagiti operasion para iti imerio ti Hapon idi pinapanawda dagiti patneng a tattao ti Ezo manipud idiay akin-amianan a Honshū.
Daytoy ket namin-adu a nagbaliw dagiti nagturturay. Idi las-ud ti shogunato ti Tokugawa daytoy ker naited iti sangkaputotan ti Satake, nga isuda ti nagturay iti rehion kadagiti 260 a tawen, ken nagpadur-asda iti agrikultura ken dagiti industria iti panagmina a kaaduan pay nga adda ita nga aldaw. Iti amin a paset iti daytoy a panawen, naidasig daytoy a kas paset ti Probinsia ti Dewa.[2] Idi 1871, idi las-ud ti Restorasion ti Meiji, ti Probinsia ti Dewa nasukog manen ken dagiti daan a dominio ti daimyō ket nawaswasda ken administratibo a nabaliwan manen, a nagresultaan dagiti moderno nga aldaw a pagbeddengan ti Akita.
Ti nadayeg a paset ti panawen ti Heian a waka a mannaiw a ni Ono no Komachi, ket nakunkuna a naiyanak idiay Siudad ti Yuzawa, Ili ti Ogachi, a mabirukan idiay abagatan a daya ti prepektura.
Heograpia[urnosen | urnosen ti taudan]
Mabirukan itiamianan ti Honshu, ti Prepektura ti Akita ket sanguenna ti Baybay ti Hapon iti laud ken beddengan babaen dagiti sabali nga uppat a prepektura: ti Aomori iti amianan, ti Iwate iti daya, ti Miyagi iti abagatan a daya, ken ti Yamagata iti abagatan.
Ti Prepektura ti Akita ket rektanggular iti sukog, ken agarup a 181 km manipud iti amianan aginggana iti abagatan ken111 km manipud iti laud aginggana iti daya. Ti Banbantay Ōu ket mangmarka ti akindaya a pagbeddengan ti prepektura, ken ti nangatngato a Banbantay Dewa ket mapan a paralelo iti tengnga ti prepektura. Kasla met iti kaaduan ti akin-amianan a Hapon, ti prepektura ket nalamiis kadagiti panaglalam-ek,ken nangnagruna iti adayo ti baybay
Ti Peninsula Oga ket prominente a langa ti aplaya.
Dagiti siudad[urnosen | urnosen ti taudan]
Adda dagiti sangapulo ket tallo a siudad a mabirukan iti Prepektura ti Akita:
Dagiti ili ken dagiti purok[urnosen | urnosen ti taudan]
Dagitoy dagiti ili ken dagiti purok iti tunggal maysa a distrito:
Dagiti nagibasaran[urnosen | urnosen ti taudan]
- ^ Nailian a Senso 2015 Dagiti Immuna a Result
- ^ a b Nussbaum, Louis-Frédéric. (2005). "Provinces and prefectures" iti Japan Encyclopedia, p. 780 iti Liblibro ti Google; "Tōhoku" iti p. 970 iti Liblibro ti Google.
- ^ Nussbaum, "Akita" iti p. 20 iti Liblibro ti Google.
- ^ Nussbaum, "Provinces and prefectures" iti p. 780 iti Liblibro ti Google
- Nussbaum, Louis-Frédéric and Käthe Roth. (2005). Japan encyclopedia. Cambridge: Harvard University Press. ISBN 978-0-674-01753-5; OCLC 58053128
Dagiti silpo ti ruar[urnosen | urnosen ti taudan]
Midia a mainaig iti Prepektura ti Akita iti Wikimedia Commons


text:
Thursday, January 17, 2013
FFS-GARLIC ITI BRGY. PUG-OS, UMADANIDAN NGA AGTURPOS
Cabugao, Ilocos Sur – Panagtutulag kadagiti maisagana a kasapulan iti umadani a panagturpos (Pebrero 20, 2013) kadagiti nagadal ti Garlic Production ti napagsasaritaan iti naangay a Farmers Field School session a nakatiponan dagiti Garlic Growers iti Brgy. Pug-os, Cabugao, Ilocos Sur iti Enero 17, 2013.
Indauluan da Mrs. Ester P. Aguimbag, AT, DA–LGU Cabugao ken ni Mrs. Remedios P. Inovejas, pannakabagi ti OPAG-Ilocos Sur a nangtimon iti napagsasaritaan. Nakitaripnong met da Mrs. Ednalyn S. Silario, Mrs. Marjorie Castillo ken Ms. Arcelie Serrano, agpapada a taga-DA-LGU a nakipagtaming kadagiti napagnunumuan dagiti FFS Learners.
Kanaig daytoy, napagkaykaysaan a maisayangkat ti Cross-visit dagiti agad-adal (FFS Learners) ken Personnel ti DA-LGU ken OPAG ket pasiarenda iti agdindinamag a pagpatpatanoran iti napintas nga apit ti bawang idiay Pasuquin, Ilocos Norte inton Enero 18, 2013 kas pangnayon ti adal ken padas dagiti FFS Learners.
Dagitoy a gannuat ket paset iti agtultuloy a panangtarabay/programa ti Gobierno Munisipal nga idauluan ni Mayor Edgardo “Ediboy” S. Cobangbang, Jr. kadagiti agmulmula iti cash crops tapno agtultuloy a maingato ti matgedan dagiti mannalon. # (Web In-Action)
Posted by Bayan ng Cabugao, Ilocos Sur at 3:40 PM
Subscribe to: Post Comments (Atom)


text:
Apagtapog pay laeng ti 2010 ngem nagsasarunon dagiti insidente ditoy probinsia a nakaaramatan ti paltog.
Taldiapantayo dagiti sumaganad:
Idi Enero 3, iti Sto. Domingo, maysa a lalaki ti napaltogan gapu iti kantiaw. Segun iti report, pinakamatan ti suspetsa iti paltog ti grupo ti biktima gapu iti panangkantiaw dagitoy kadakuada nga agitultulod iti nadadael a motorsiklo ket napuntaan ti biktima.
Idi Enero 6, iti Santa Maria, ginudas dagiti nakamotorsiklo a lallaki ti dati a barangay captain ti Cabaroan ken kandidato para konsehal iti daytoy nga ili.
Idi Enero 7, pinaltogan ti dua a lalaki a nakalugan iti motorsiklo ti maysa nga anchorman ti maysa a lokal a radio station ket no saan a nakapagpaarayat, posible nga inuloyanda.
Napaltogan ti maysa a mangngalap iti Barangay Salapasap, Cabugao idinto nga inuloyan dagiti lallaki a naglugan iti motorsiklo ti maysa a lalaki a taga-Abra a mapan makisinnarak iti gayyemna a babai iti Sinait.
Iti Santiago, napaltogan ti maysa nga aglaklako iti nateng gapu laeng iti panangisemna iti suspetsa. Sabali laeng ti kaso ti pammaltog a naisayangkat iti Santa Cruz a nakatayan ti maysa a mekaniko.
Mainayon ditoy dagiti kaso ti panagpaputok iti paltog iti sumagmamano nga ili ditoy probinsia.
Dagitoy a pammaltog ti pammaneknek nga adu dagiti aglemlemmeng nga armas nga adda iti ima dagiti saan a rumbeng nga agikut iti armas a tattao ditoy probinsia.
Pammaneknek pay dagitoy a pammaltog ti saan a panangitaltalek dagitoy a tattao iti kampania ti kapolisan a maisuko dagiti kolurum a paltog ken mairehistro dagiti nagpason ti lisensiada nga armas ken ti awan a panangipirpiritda iti gun ban nga impaulog ti Commission on Elections.
Makapariribuk iti panunot dagiti mapaspasamak a pammaltog nangruna ket masungad ti eleksion. Ad-adda pay a makapariribuk ti kasla awan a panagbuteng iti linteg ken kadagiti otoridad dagiti nagisayangkat kadagitoy a pammaltog.
Idagadagmi ngarud ti naing-inget a panagiwayat dagiti polis iti panagpatroliada kadagiti masakupanda nangruna iti rabii, ti pannakaipakat iti checkpoint tapno masiputan dagiti rummuar ken sumrek iti hurisdiksionda, ti pannakaipakat iti raid wenno search operations kadagiti pagtaengan a masuspetsa a pakaiduldulinan dagiti paltog ken police visibility tapno agpangadua dagiti rinuker ti pampanunotda a mangiwayat iti dakes a panggepda. Kasta met a mapilaan a dagus iti kaso dagiti naglabsing tapno maisaklangda iti korte.
Kasapulan nga ipakat ti kapolisan ti ngipen ti linteg uray no asino dagiti naglabsing, aniaman ti kinataoda, uray no dakkel ti natugawanda iti gimong wenno turay. Political will a kunada.
Tumulong koma met ti komunidad iti kapolisan babaen ti panangireportda dagiti masiputanda nga aglabsing iti gun ban.
Agingga nga agraira dagiti paltog, pagduaduaan ti pannakaiwayat ti natalna ken nadalus nga eleksion agsipud ta posible a maaramat dagiti paltog iti pammutbuteng, panagsuitik ken pammapatay.#


text:
STA. CRUZ, Ilocos Sur – Awan ti napasamak a panagtakaw iti maysa a restaurant sadiay Barangay Dili, ditoy nga ili idi parbangon ti Hulio 21?
Daytoy ti anggulo a kitkitaen dagiti inbestigador kalpasan a nangisayangkatda iti re-enactment ken follow-up investigation iti nakapasamakan ti mapapati a robbery.
Idi agarup 2:40 ti parbangon ti nadakamat a petsa, nakaawat ti police station ditoy iti text message a natakawan ti Viernes Restaurant a kukua ni Virginia Del Rosario y Abat, 29, naasawaan, ken residente iti nadakamat a barangay, iti kuarta ken alahas.
Segun iti bumalay, napuotanda ti pannakaserrek ti balayda idi agarup 1:30 ti parbangon ket inarmaranda ti bagida iti bamboo stick ngem pinaturongan ida ti di nabigbig a mannanakaw iti paltog sana innala ti clutch bag a naglaon iti P60,000.00, maysa a 24-carat a bracelet ken kuentas.
Segun iti biktima, naglibas ti mannanakaw iti likud a ridaw.
Mapapati a kinalay-at ti mannanakaw a nagkallugong iti bull cap, nakamaskara, nakaaruat iti diaket ken pantalon a maong, ti diding iti asideg ti kusina sa simrek iti bassit a giwang iti nagbaetan ti diding ken ti bubong.
Ngem iti follow-up investigation ken reenactment nga insayangkat dagiti polis iti nakapasamakan ti mapapati a panagtakaw, nakunada a narigat a makastrek ti mannanakaw iti giwang iti nagbaetan ti diding ken iti atep agsipud iti kinakipetna.
Kinuna pay dagiti inbestigador nga awan ti ebidensia ti pitak wenno sabali pay a pagilasinan a kimmalay-at ti suspek iti diding idinto a kapitakan ti aglawlaw ti nakapasamakan ti panagtakaw ken kas maibatay iti statement ti akinkukua a sakasaka ti suspek.
Limtuad pay a saan a nagargaraw ti sapot ti lawwalawa iti atep a simrekan ti suspek ken ti rugit iti tuktok ti diding agraman ti tapok iti ngato ti kabinet a posible a bimmabaan ti suspek iti iseserrekna iti kuarto kas ipakita dagiti ima ken buok ti tao a nangiwayat iti reenactment iti mapapati a panagtakaw.
Naammuan pay iti inbestigasion a pagbayad koma da Del Rosario ti kuarta iti sales agent nga agkolekta iti dayta nga aldaw.#


text:
Karkarakter nga Insik
Dagiti karakter nga Insik ket dagiti logograma nga inus-usar a panagsurat iti Insik (mabalin a tinawtawagan dagitoy iti hanzi[2] 汉字/漢字 "Han a karakter") ken Hapon (kanji). Dagiti kastoy a karakter ket inus-usar pay, ngem saan a kankanayon, iti Koreano (hanja), ken dati nga inus-usar iti Bietnamis (chữ Hán), ken dagiti pay sabali apagsasao. Dagiti Insik a karakter ket buklen ti kaduogan nga agtultuloy nga inus-usar a sistema ti panagsurat iti lubong.[3][4][5] Babaen ti kasasaad ti pannkaiwarwaras a pang-usar idiay Tsina ken Hapon, dagiti Insik a karakter ket dagiti kaaduan a naampon a sistema ti panagsurat iti lubong.
Dagiti nagibasaran[urnosen | urnosen ti taudan]
- ^ Sawndip Sawdenj (古壮字字典; Diksionario dagiti Taga-ugma a karakter ti Zhuang), Dagiti Etnisidad a Panagipablaak ti Guangxi (广西民族出版社), 1989. ISBN 7-5363-0614-8 / ISBN 9787536306141. Nota: Ti karakter para iti "saw", ⿰書史, ket nasken koma a maymaysa a karakterir,nga adda ti radikal a 書 iti kanigid, ken 史 radikal iti kanawan. Iti kapada, ti "ndip" (⿰立生) ket maymaysa a karakter, a binuklan dagiti radikal ti 立 ken 生. Iti agdama, adda dagiti pannakaipatingga ti panangiparang kadagiti logograma a Zhuang itiUnicode, gaputa dagitoy ket saan a nasuportaran.
- ^ Potowski, Kim (2010). Dibersidad ti panagsasao idiay Estados Unidos. Cambridge: Unibersidad ti CambridgePress. p. 82. ISBN 978-0-521-74533-8.
- ^ "Dagiti Simbolo ti Insik a panagsurat". Kwintessential. Naala idi 2010-03-20.
- ^ "Pakasaritaan ti Insik a panagsurat a Naipakpakita kadagiti Museo". CCTV online. Naala idi 2010-03-20.
- ^ Jane P. Gardner & J. Elizabeth Mills. "Panagbanniaga idiay Daya nga Asia". Everything.com, F+W Media. Naala idi 2010-03-20.
Dagiti silpo ti ruar[urnosen | urnosen ti taudan]
Midia a mainaig iti Dagiti Insik a Karakter iti Wikimedia Commons


text:
Salaysay ni Eden A. Alviar
NAIGIBUS idi Agosto 2, 2016 ti archdiocesan process ti panagbalin a santo daydi Obispo Alfredo Florentin Verzosa, ti umuna nga Ilokano a Katoliko nga Obispo babaen ti Misa sadiay St. Paul Cathedral, Vigan City. Maidatagton iti Congregation for the Causes of Beatification iti Vaticano dagiti dokumento a mangsuporta ti panagbalinna a santo.
Naideklaran ni Apo Verzosa a “Servant of God” kalpasan ti rugi ti proseso ti Cause for Beatification sadiay St. Paul Cathedral idi Enero 13, 2013 kabayatan ti Misa nga indauloan ni Arsobispo Ernesto A. Salgado, ken nagsapataan dagiti kaduana nga agakem para ti panag-santo ni Apo Verzosa. Kabayatan ti panagakem ni Arsobispo Marlo Peralta iti Nueva Segovia idi 2014, naitultuloy dagiti gannuat para ti panag-santo ni Apo Verzosa. Idi Disiembre 2014, inyetnag ti Vaticano ti dekreto a Nihil Obstat (Nothing Hinders Decree) wenno awanen ti tubeng ti proseso ti panagsanto ni Apo Verzosa. Kalpasan ti pannakaaprobar dagiti pammaneknek iti pannakaikarina ket maawaganton ti Venerable wenno Pagrukbaban. Maital-onton kas “Blessed” wenno “Beato” kalpasan ti pannakapaneknek ti milagro iti panangibabaetna. Maideklaranton a santo no mapasamak ti maikadua a milagro iti panangibabaetna.
Kalpasan ti pannakaigibus ti proseso dagiti gannuat ti panagbalin a santo ni Apo Verzosa ken pannakaidatagton iti Vaticano kadagiti amin a mangsuporta a dokumento, mayor-urayto laengen ti grasia ti Dios no isuna ket maikari nga agbalin a santo. Uray saan pay a santo ni Obispo Verzosa ket ipampanakkelen dagiti Katoliko nga Ilokano gapu kadagiti nadiosan a galad, talugading ken gapuananna kas adipen ti Dios.
Naipasngay ni Apo Verzosa iti Vigan, Ilocos Sur idi Disiembre 9, 1877. Maikadua kadagiti pito nga annak dagiti agassawa nga Alejandro Verzosa ken Micaela Florentin. Nagadal iti Primaria Enzeñenza iti Vigan. Nagadal iti Seminario Conciliar iti Nueva Segovia de Vigan. Intuloyna ti panagadalna sadiay Colegio de San Juan de Letran. Nagturpos iti Theolohia iti Unibersidad de Santo Tomas. Naordenan a padi ti Nueva Segovia iti St. Paul Cathedral idi Disiembre 24, 1904. Iti dayta a panawen ti Nueva Segovia ket sakupna amin a probinsia iti Amianan a Luzon.
Nagserbi kadagiti parokia iti Vigan, Santa ken Bantay. Naibaon sadiay Ilocos Norte a kadagita a tiempo ket kakaro ti isisina iti Iglesia Katolika dagiti pasurot daydi Isabelo de los Reyes, pundador ti Iglesia Filipina Independeiente ken Padre Gregorio Aglipay nga Obispo Supremo. Iti panagmisionna iti maysa a barrio, sinaed ken pinana isuna ti lider ti maysa a sekta, ngem ti kabaliona ti napuntaan. Gapu iti tured ken pasnekna, adu dagiti simmina nga Aglipayano ti nagsubli a Katoliko.
Naordenan nga Obispo ti Lipa (Batangas) idi Septiembre 6, 1917 nga iti dayta a tiempo ket sakupna amin a probinsia iti Abagatan a Katagalogan. Isuna ti maikapat a Pilipino nga Obispo a Katoliko, ken umuna nga Ilokano ken naggapu iti Amianan a Luzon.
Nangbukel kadagiti adu a sentro ti katekismo tapno mayadal ti pammati. Binangonna ti kongregasion a Missionary Cathechist of the Sacred Heart idi 1923. Nangipatakder pay kadagiti adu nga institusion, simbaan, kapilia, kombento, monasterio ken seminario.
Nadutokan nga administrador ti Nueva Segovia idi 1926 – 1927 ket pinalukatanna manen ti Colegio Seminario iti Vigan tapno saanen a mapan sadiay Manila dagiti mayat nga agbasa a seminarista. Inlungalongna ti pannakaisina ti Diosesis ti Dagupan – Lingayen iti Nueva Segovia gapu ti kinalawa ti Pangasinan.
Idi panawen ti Maikadua a Gubat ti Lubong idi sakupen dagiti Hapon ti Lipa ken Batangas, inkagumaanna ti pannakasaluad ken pannakaipaing dagiti umili iti natalged a disso tapno saanda a dangran ken papatayen dagiti Hapones. Kalpasan ti gubat, inkagumaanna ti pannakatarimaan ken pannakabangon dagiti narelihiosoan a pasdek a nadadael. Pinabangonna ti monasterio dagiti mamadre a Carmelita iti disso a nakamasakeran dagiti adu a Pilipino tapno maikarkararagan dagiti napapatay iti dayta a lugar.
Idi Septiembre 15 – 26, 1948, napasamak dagiti mapapati a panagparang ni Santa Maria ken ni Teresita Castillo, agngayangay a madre a Carmelita bayat ti panagsa-Santo Rosariona iti hardin ti monasterio. Nagparang ti nagpabigbig nga Our Lady of Mediatrix of All Graces iti monasterio. Nagtinnag pay manipud iti tangatang dagiti rosas ken petal. Inarak dagiti adu a tattao dayta a pasamak tapno agdaydayawda iti Ina ti Dios.
Saan a patien ni Obispo Verzosa idi damo ti milagro, ngem naallukoy idi nasaksianna ti panagtudo dagiti rosas ken naregregan ti petal. Impalubosna ti panagdaydayaw dagiti tattao iti imahe ni Our Lady of Mediatrix iti monasterio. Dinutokanna pay a chaplain iti monasterio ti Auxiliary Bishop iti Lipa a ni Obispo Alfredo Ma. Obviar. Naglatak ti aparision ken nakadanon ti debosion iti Our Lady of Mediatrix iti Pilipinas, España ken New York, USA.
Nagtinnag a kontrobersial ti aparision sadiay Lipa ket adu dagiti lider ti pammati ti saan a namati iti pagteng a puon ti nakasukatan nga Obispo ti Lipa ni Apo Verzosa idi Disiembre 10, 1949. Simmukat kenkuana nga Apostolic Administrator ni Msgr. Rufino Santos (umuna a Pilipino a kardinal). Nasukatan pay ni Auxiliary Bishop Obviar. Kiniddaw ti konserbatibo a Papal Nuncio a Msgr. Egidio Vagnozzi ti pannakabukel ti komision a nangimbestigar ti aparision ni Santa Maria iti Lipa. Idi Abril 11, 1951, inyetnag ti komision ti pangngeddeng a saan a pudno a nagtaud iti Dios ti aparision, ket naipawil ti panagdaydayaw ken ni Our Lady of Mediatrix.
Nagbalin a natudio ni Obispo Verzosa iti Santo Papa. Uray namati iti aparision ni Santa Maria ket nagulimek iti pangngeddeng ti komision. Nagawid iti balayda iti Vigan. Nagbiag a nakurapay aginggana a nagsalog ti salun-atna gapu ti panagsagabana iti nervous breakdown. Pimmusay idi Hunio 27, 1954. Naitabon ti bangkayna idi Hunio 30, 1954 iti musoleo dagiti Obispo iti St. Paul Cathedral, Vigan. Nayakar idi Enero 2013 dagiti tulangna iti crypt iti abagatan a pader ti katedral tapno nawaya dagiti mamati a mapan agkararag ken dumawat ti panangibabaetna iti Dios. #


text:
Alpabeto a Buhid
Ti Buhid, ket maysa a patneng a sistema ti panagsurat ti Brahmiko iti Filipinas, nga asideg a maikabagian iti Baybayin, ken inus-usar tatta nga aldaw babaen kadagiti tattao a Mangyan iti panagsuratda iti pagsasaoda iti Buhid.
Unicode[urnosen | urnosen ti taudan]
Ti sinuratan a Buhid a ket nainayon iti Pagalagadan ti Unicode idi Marso, 2002 a pannakaipablaak ti bersion 3.2.
Ti Unicode para iti Buhid ket U+1740 ... U+175F. Maris a dapo ti naipatuldo kadagiti saan a nainaganan a punpunto a kodigo.


text:
Trinidad, Bohol
Ti Trinidad ket maysa a maika-3 a klase nga ili iti probinsia ti Bohol iti Filipinas.
Dagiti baranggay[urnosen | urnosen ti taudan]
Ti Trinidad ket nabingbingay a politikal kadagiti 20 a barbaranggay.[2]
- Banlasan
- Bongbong
- Catoogan
- Guinobatan
- Hinlayagan Ilaud
- Hinlayagan Ilaya
- Kauswagan
- Kinan-oan
- La Union
- La Victoria
- Mabuhay Cabiguhan
- Mahagbu
- Manuel A. Roxas
- Poblacion
- San Isidro
- San Vicente
- Santo Tomas
- Soom
- Tagum Norte
- Tagum Sur
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Bohol". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 25 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Bohol". Datos ti Populasion ti Ili. Dibision ti Panagsukisok ti LWUA. Naala idi 6 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Sinurat ni Salvador A. Espejo
(Maysa daytoy kadagiti maur-urnos a mailibro a salaysay ti nagsurat)
Idi ngalay ti 1960s, manipud iti Cervantes, daga ken kabatuan ti dalan nga agturong iti Quirino (Angaki idi), Ilocos Sur. Pammaneknek a nabaybay-an daytoy nga upland municipality a kas met kadagiti dadduma nga ili iti ginget ti bambantay. Gapu iti kinadakes ti dalan, saggaysa laeng dagiti agbibiahe a lugan. Saan ngarud a nakakaskasdaaw no maminsan laeng iti makalawas a sumalog dagiti agnaed iti Quirino a mapan gumatang iti abastoda wenno tagilakoda iti Mankayan, Benguet wenno iti San Fernando, La Union.
Iti Dardarat, Tagudin, Ilocos Sur ti nagpaay a terminal dagiti sumalog a lugan manipud Quirino. Dagitinto met laeng pasaherona a simmalog ti kargaen ti lugan iti panagsublina iti Cervantes wenno Quirino. Agsipud ta adu ti kargamento dagiti pasahero, kadawyan nga iti rabaw dagiti sako wenno karton ti pagtugawan dagiti pasahero. Dagiti awan pagtugawanda, agdidippitda iti tuktok ti lugan, anusanda ti pudot ti agmatuon tapno laeng makaawidda.
Saanak a sanay a magna iti nawatiwat gapu ta nairuamak nga aglugan no adda papanak iti ilimi a Vigan. Naruay ti kalesa ken traysikel iti lugarmi. Ngem iti pannakaidestinok iti Quirino, adda dagiti gundaway nga awan ti mairana a pagluganak iti Cervantes ket imbes nga urayek pay ti isasangpetna iti kabigatanna, ikeddengkon ti magmagna. Ibatikon ti kargak tapno mailugan iti agbiahe iti kabigatanna. Kadawyan a nadagsen dagiti karton a kargak ket diak kabaelan a bagkaten bayat ti panagdaliasatko.
Nasurok sangapulo a kilometro ti kawatiwat ti dalan manipud Cervantes agingga iti Quirino. Kaaduanna a kabatuan ken daga ti dalanen. Nasurok a tallo nga oras nga awan sardengna a pannagna a sumalog ken sumang-at. Pasaray maabutannak ti sipnget iti ngatuen ti Bucnit, sitio idi ti Namitpit.
No kasdiay a marabiannak, pamrayak ti agsagawisiw tapno maiyaw-awanko ti kettangko ken ti amakko amangan no adda masalamaak a beklat wenno uleg. Nupay nasipnget ti aglawlaw, agandap ketdi ti dalan a sursurotek. Dagiti bituen iti tangatang wenno ti bulan ti pannakasilawko. Saan pay idi a nabugaw dagiti kulintaba ket umdasen ti panagsilaw-panagiddepda a mangiyaw-awan iti bannogko.
Saan nga asi-asi ti maysa a kas kaniak a nairuam iti naariwawa a lugar ti maidestino iti nasulinek a lugar a kas iti Quirino. Agsipud iti kinaadayona iti sibilisasion no law-asan ti agsao, awan ti ania a paglinglingayan ditoy a kas iti pagsinean wenno telebision wenno dagiti pagpallailangan a kas kadagiti mall, parke ken dadduma pay a pangiliwliwagan iti kettang ken bannog iti agmalem a panagisuro.
No adda maangay a pasala, pabuniag wenno kasar, banduria, gitara ken ing-ing (biolin) dagiti maaramat nga instrumento a pangparagsak iti pasken.
Adda dagiti gundaway nga awisendak dagiti padak a baro a mapan makisala iti kaparanget a purok. Ammok a dakkel a sakripisio ti ipapan pannakisala agsipud iti kinaadayo ti lugar a sangladan. Ngem gapu ta di pay naigalut datao ken kayatko met ti umaliwaksay, sumurotak iti grupo.
Adda dagiti gundaway a magnakami iti nakurang tallo a kilometro sakbay a makadanonkami iti pasalaan. No dadduma, manglintegkami iti kataltalonan ket tambak ti pagnaanmi. Hasag ti iggem ti adda iti sango tapno adda gia a surotenmi. Ngem uray kasano a panangiyalikakami iti sapatosmi, addanton piltakda a pitak wenno nabasan ti gayadan ti pantalonmi agsipud ta nasapa ti linnaaw nga agtukel kadagiti karuotan no makadanonkami iti sungaban ti purok a papananmi.
Iti daydi a tiempo, awan pay dagiti bumanugbog a pagtokaran no di ket kas immun-unan a nadakamatko a banduria, gitara ken ing-ing (biolin) dagiti instrumento. Pagsayaatanna iti daytoy, maiggamam ti dakulap ti balasang, masiketmo ken maaprosam ti likudna bayat ti panagsalayo. Saan a kas ita, nga agpatengngakayo iti salonan, agkuyegyegkan iti sanguanan ti asmangmo ket mabalinen.
Napadasanmi pay ti napan nakipiknik iti adayo a lugar nga adda iti beddeng ti Montañosa.
Nalames pay idi ti karayan ket nasurok a sangatimba ti nakalap iti naipakat a rama ti nagawis. Ngem tinagibassit daytoy ket nagpatiliw iti aso a pinulpoganmi. Iti tengnga ti kataltalonan ti nagtarusanmi a nagiinom ken nagpupulotan.
Ditoy ti nakapaliiwak ti kinamanagsangaili ni Igorot. Idi la a naam-ammomi ti nagsangaili ngem nadekket ti sallabayna. Iti dayta a rabii, bayat ti panaggiinommi iti tapey ken panagpulotanmi iti aso, nagbalinkami nga agkakabsat, awan ti Ilokano, Igorot, Bago ken Itneg.
Ngem dakkel ti nakaatiwak kadakuada: diak maawatan ti pagsasaoda idinto a maawatandak.
Natalged idi ti riknak nga agdaliasat nga agmaymaysa ken sumurot iti barkada iti pasala ken piknik ta natalna idi iti Quirino ken kadagiti kabangibangna a lugar. Awan pay idi dagiti agdakdakiwas a kabusor ti turay. Awan pay dagiti barrairong iti purok.
Ita, madamdamagko nga adda makitkita a sightings kadagiti kameng ti NPA iti kabambantayan a sakup ti Quirino. Adda pay daydi pannakaitantan ti pannakaangay ti maysa a medical mission iti Legleg gapu ta napasamak sakbayna ti ranget iti nagbaetan dagiti soldado ken kabusor ti turay iti maysa a lengleng a lugar nga agsideg iti beddeng ti Quirino.
Tagtagiiliwko daydi kinatalna ti Quirino iti panawen a nangisuroak sadiay. Ngem ita, immaweren daydi a kinatalna, kas iti pagaw a simmuksok iti kaunggan ti kabakiran gapu iti isasangbay ti moderno a panagbiag ken panagdur-as a nangisangbay iti panagbalbaliw ken naariwawa nga aglawlaw.#


text:
Naic, Cavite
Ti Naic ket maysa a primera klase nga ili iti probinsia ti Cavite iti Filipinas.
Dagiti linaon
Dagiti baranggay[urnosen | urnosen ti taudan]
Ti Naic ket nabingbingay a politikal iti 30 barbaranggay.[2]
- Bagong Kalsada
- Balsahan
- Bancaan
- Bucana Malaki
- Bucana Sasahan
- Capt. C. Nazareno (Pob.)
- Calubcob
- Gomez-Zamora(Pob.)
- Halang
- Humbac
- Ibayo Estacion
- Ibayo Silangan
- Kanluran
- Labac
- Latoria
- Mabolo
- Makina
- Malainen Bago
- Malainen Luma
- Molino
- Munting Mapino
- Muzon
- Palangue 1
- Palangue 2 ken 3
- Sabang
- San Roque
- Santulan
- Sapa
- Timalan Balsahan
- Timalan Concepcion
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Cavite". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Cavite". Datos ti Populasion ti Ili. Dibision ti Panagsukisok ti LWUA. Naala idi 13 Agosto 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
SANTIAGO, Ilocos Sur – Dika anawaen ti nabartek iti ar-aramidenna ta mairuboka laeng.
Pinadas ti maysa a mannalon nga anawaen ti nabartek a kalugaranna nga aglaawlaaw ket nabagsol la ket ngarud a puon ti nakayospitalanna.
Iti report dagiti polis, idi agarup alas 12:00 ti tengnga ti rabii ti Abril 23, aglaawlaaw ni Marvin Egar y Dagang, baro, mannalon, residente iti Barangay Mambog, Santiago, Ilocos Sur ket inanawa ni Jerald Delim y Roa, 17, baro, kalugaran met laeng ti suspek, ngem mapapati nga ad-adda a nagpungtot ti suspek ket binagsolna ti biktima a nakasugatan ti makannigid a tian daytoy.
Naitaray ni Delim iti Candon City Hospital para iti pannakaagasna idinto nga inaresto dagiti nagresponde a polis ti suspek.
Mapapati a nabartek ti suspek.#


text:
BANTAY, Ilocos Sur – Inreport ti provincal police ditoy nga addan 17 a tattao a natiliw ditoy probinsia gapu iti panagsalungasing iti election gun ban.
Iti interbio ti media ken ni Ilocos Sur Police Provincial Director Police Senior Supt. Eduardo Dopale, inreportna a nakasamsamdan iti 12 a nagduduma ti klasena a paltog ken 7 a replica ti paltog bayat ti checkpoint nga impasdekda iti probinsia.
Ipatpatungpal ti PNP ti election gun ban kas pammilin ti Commission on Elections para iti natalna ken naurnos a panagpipili.#


text:
Naaramid ti turnover ita nga Agosto 7, 2017 iti sango ti Cabugao Cultural and Sports Complex, Brgy. Rizal, Cabugao, Ilocos Sur.
Indauluan da Mayor Josh Edward S. Cobangbang ken ni Ms. Sharon Viloria, Component Head, PRDP-Region 1 dagiti nangimatang iti pannakai-turnover ti nadakamat a makinaria ken binayabay dagiti Opisiales ti Kooperatiba ken kasta metten a nakikaysa dagiti Konsehales ti ili nga isuda SBM Atty. Randy Baniaga G. Kinaud, Committee Chairman on Agriculture, Fisheries and Cooperatives ken kasta metten da SBM Danny Q. Gazmen; SBM Vicky S. Serna; SBM Dr. Jemaima S. Tan-Yee; SBM Josefina S. Vallejo; SBM Atty. Bryan Jett S. Pano; ABC President Thaddeus U. Soller ken ni Mr. Hermes A. Asit iti MPDC iti nadakamat a turnover.
Segun ken ni Municipal Agriculturist Robert S. Savella, nagun-od ti nadakamat a makinaria babaen iti naregta a panagkalikagum ti maseknan a Kooperatiba babaen iti panangilungalong ti LGU-Cabugao iti Departamento ti Agrikultura (DA)-Regional Field Office -PRDP Region 1, San Fernando City, La Union.
Innayon ni Mr. Savella a ti nadakamat a makinaria ket maited iti nadakamat a Kooperatiba a naka-base sadiay Barangay Maradodon, Cabugao, Ilocos Sur.
Kabayatanna, impeksa met dagiti Opisiales ti asosasion nga immawat kadaytoy iti panagyamanda iti Departamento ti Agrikultura (DA)-RFO 1 ken iti LGU-Cabugao iti panangawatdan ti nadakamat a makinaria kasta metten nga agyamanda met iti agtultuloy a panangtarabay ti LGU-Cabugao nga idauluan ni Mayor Josh Edward S. Cobangbang iti Kooperatiba-da.
Nakikaysa met dagiti DA-LGU Staff nga idauluan ni Municipal Agriculturist Robert S. Savella kasta metten da Mark Palaganas, Project Development Associate ti PRDP-Region 1; Pablo Q. Quemi, pannakabagi ti Opisina ti DAR-Cabugao iti nadakamat a turnover. # (Web In-Action)


text:
VIGAN CITY – Napili manen daytoy a siudad a maisalip kas most child-friendly city iti rehion uno.
Itay napalabas a tawen, napili ti Vigan City a kas most child-friendly city iti rehion I.
Manamnama a mangabak manen ti Vigan iti nasao a pasalip gapu kadagiti proyekto ken programa ti gobierno ti siudad ditoy para iti pagsayaatan dagiti ubbing kas iti panangiwayatna iti ordinansa a mangipakat iti curfew kadagiti menor de edad, pannakaiparit kadagiti biliaran, play stations ken dadduma pay a pagay-ayaman nga agpastrek kadagiti menor de edad nangruna no adda klase.
Nabuangay pay ti children’s choir ket nagpabuyan daytoy iti sumagmamano nga okasion ditoy siudad.#


text:
BANTAY, Ilocos Sur – Naregreg a beggang iti pagtungo ti maitudtudo a nakauraman ti kusina da Leonardo Velasco sadiay Barangay Bulag, ditoy nga ili idi parbangon ti Nobiembre 10.
Segun iti panagimbestiga dagiti polis, idi sardam ti Nobiembre 9, nagluto ni Waddy Molina iti nasao a kusina ngem dina sinebseban dagiti beggang a mapapati a naregreg iti buntuon dagiti pagtungo a puon ti gimmil-ayabanda.
Nupay kasta, awan ti naireport a nadangran iti insidente.
Iti pannakaisurat daytoy, di pay ammo ti dagup a nadadael iti uram.#


text:
CANDON CITY – Maysa a trabahador ti napaltogan idi sardam ti Abril 27 ita a tawen iti Oaig-Daya, daytoy a siudad.
Nainaganan ti biktima a ni Romelito Heterosa y Aquino, 37, naasawaan, stainless steel designer, natibo ti Herero, Dagupan City, Pangasinan ngem agkaskasera iti Brgy. Oaig-Daya, daytoy a Siudad.
Iti inisial nga inbestigasion, kinuna ni Jake Monteverde y Agol, 37, awanan asawa, trabahador, natibo ti Sorsogon, Sorsogon, kaarruba ti biktima, a madamada nga agin-inum iti arak iti uneg ti kubo ti biktima idi adda simmangpet a dua a lallaki a nangibaga a gumatangda iti yelo. Timmakder ti biktima nga napan nangala iti yelo iti uneg ti kubona idi nangeg ni Monteverde ti kanalbuong ti paltog, ken kalpasanna nakitana dagiti lallaki nga gumatang koma iti yelo a pumanpanaw metten agturong iti national highway. Timmakder ni Monteverde ket ditan a nakita na ti biktima a nakalupaypay iti daga nga nadigos iti bukodna a dara.
Naitaray ti biktima sadiay City of Candon Hospital ngem indeklara ti doktor a dead-on-arrival.
Narekobre ti SOCO ti maysa nga empty shell ti bala ti caliber 9mm pistol. Agtultuloy pay laeng ti imbestigasion ti kaso.


text:
CAMP BGEN OSCAR M FLORENDO – Kas paset ti tarigagay dagiti dadaulo ti simbaan a nadalus, natalna ken naannayas ti eleksion inton Mayo 10, indauluan dagiti obispo ti pannakabuangay ti maysa nga advocacy group iti pre-conference a naangay ditoy idi Marso 9.
Indauluan da Arsobispo ti Nueva Segovia ti Vigan City ken ni Bishop Artemio ti Diocese ti San Fernando City dagiti nakitaripnong a pakaibilangan da Atty. Noli Pipo, Region 1 Election Director; Tagudin Mayor Roque Verzosa; dagiti uppat a PNP provincial directors iti Region I; dagiti pannakabagi ti Armed Forces of the Philippines ken ti Parish Pastoral Council for Responsible Voting; dagiti dadduma a nangato nga opisial ti PRO1; ken dadduma pay nga stakeholders, a pakairamanan ti tri-media.
Ti Police Regional Office I (PRO1) nga indauluan ni Police Chief Supt. Constante D. Azares, Jr., Region 1 Police Director, ti nagsangaili iti konperensia a naisentro iti singasing a mangimbitar kadagiti lokal a kandidato a makipartisipar iti maysa nga aldaw nga espiritual a rekoleksion a tampokan ti panagpirma iti katulagan ti kappia.
Karaman dagiti napagpapatangan ti pannakainbolbar ti tri-media iti pannakairakurak ti impormasion mainaig iti peace covenant ken dadduma pay a napateg nga aktibidad; ken iti pannakabuangay ti maysa nga advocacy group a mangmonitor iti pannakatungpal ti katulagan ti kappia.
Kinuna ni Azares a dakkel ti moral nga inpluensia dagiti dadaulo ti relihion, nangruna dagiti obispo, idinto nga inladawanna ida a “kangrunaan a kaduatayo iti pannakaisangbay ti kappia ken urnos iti masungad a political exercise.”
Kinuna ni Archbishop Salgado a trataren koma amin dagiti maseknan ti peace advocacy a kas panangaramid iti pagayatan ti Dios. “Ar-aramidentayo daytoy para ken ni Kristo, ipuestotayo ni Kristo iti sentro daytoy a gannuat,” innayonna.
Inyunay-unay ni Bishop Rillera ti agtultuloy nga adbokasia a pannakaidur-as koma ti kappia ken urnos iti rehion .
“Agtalinaedtayo koma a bihilante, saan laeng a kabayatan, ngem uray iti nagbaetan ti panawen dagiti eleksion,” kinunana.
Kabayatanna, inkari dagiti partisipante ti pammatalgedda iti pannakabuangay ti grupo ti adbokasia para iti HOPE 2010.
“Maysa a pammatalged ti panagpinnirma iti katulagan ti kappia ken rekoleksion/retreat a saan nga agsina dagiti kararag ken tignaytayo ken napigsa ti inpluensiada iti masungad nga eleksion,” kinuna ni Azares.#


text:
SAN FERNANDO CITY – Agdagupen iti sangapulo ket lima dagiti inaresto ti kapolisan iti Region 1 gapu iti panaglabsingda iti gun ban.
Kas maibatay iti rekord manipud iti Police Regional Office 1, sangapulo a tattao ti naaresto gapu iti panaglabsingda iti gun ban sadiay Pangasinan, 2 ti natiliw iti Ilocos Norte, 2 ti natiliw iti Ilocos Sur ken 1 ti naaresto iti La Union wenno iti pakadagupanna a 15 iti rehion.
Naammuan iti report a naidatagen ti kaso maikontra iti sumagmamano kadagiti natiliw idinto a madama ti pannakaimbestigar dagiti dadduma.
Nainget nga ipatpatungpal ti kapolisan iti Region 1 ti pannakaipakat ti gun ban kas panagtungpalda iti pammilin manipud iti Commission Elections para iti natalna ken naurnos nga eleksion inton Mayo 2013.#


text:
Ti Pakistan (i/ˈpækɨstæn/ wenno i/pɑːkiˈstɑːn/; Urdo: پاکستان), opisial a ti Islamiko a Republika ti Pakistan ket maysa a naturay a pagilian idiay Abagatan nga Asia. Ti pagilian ket adda ti populasion iti sumurok a 180 a riwriw a tattao, dayttoy ket isu ti maika-6 a kaaduan ti populasion a pagilian iti lubong. Daytoy ket mabirukan iti estratihiko a nangruna a pagsasabtan kadagiti rehion ti Abagatan nga Asia, Tengnga nga Asia ken Lumaud nga Asia, ti Pakistan ket addaan ti 1,046-kilometro (650 mi) nga aplaya iti igid ti Baybay Arabiano ken ti Golpo iti Oman iti abagatn aken nabeddengan babaen ti India iti daya, Apganistan iti laud ken amianan, Iran iti abagatan a laud ken ti Tsina iti adayo nga amianan a daya. Daytoy ket naisina manipud ti Tajikistan babaen ti akikid a Koridor Wakhan ti Apganistan iti amianan, ken makibinningay pay ti baybay a pagbeddengan iti Oman.
Ti teritorio ti moderno a Pakistan ket taengan id dagiti nadumaduma a taga-ugma kultura, mairaman ti Neolitiko a Mehrgarh ken ti Gambang a Panawen ti Sibilisasion ti Indus a Ginget, ken nakapan daoty kadagiti panagparmek wenno panangitaeng babaen dagiti Hindu, Persiano, Indo-Griego, Islamiko, Turko-Mongol, Apgani ken Sikh. Ti lugar ket tinurayan idi dagiti nadumaduma nga imperio ken dagiti dinastia, a mairaman ti Indiano a Maurya nga Imperio, ti Persiano anga Akueminida nga Imperio, ti Arabo nga Umayyad a Kalipato, ti Mongol nga Imperio, ti Mughal nga Imperio, ti Durrani nga Imperio, ti Sikh nga Imperio ken ti Britaniko nga Imperio. Gapu ti nagbanagan ti Tignay ti Pakistan nga indauloan babaen ni Muhammad Ali Jinnah ken ti salisal para iti pannakawaya ti India, ti Pakistan ket napartuat idi 1947 a kas maysa a nawaya pagilian para kadagiti Muslim manipud kadagiti rehion iti daya ken laud ti India nga adda idiay dagiti kaaduan a Muslim. Iti immununa daytoy idi ket maysa a dominion, ti Pakistan ket nangampon ti maysa a baro a batay-linteg idi 1956, ken nagbalin daytoy nga Islamiko a republika. Ti sibil a gubat idi 1971 ket nagbanagan ti pannakisina ti Daya a Pakistan a kas baro a pagilian ti Banglades.
Ti Pakistan ket maysa a pederal a parliamentario a republika a buklen dagiti uppat a probinsia ken uppat a pederal a teritorio. Daytoy ket maysa a naindaumaduma ti etniko ken linguistiko a pagilian, nga adda ti kapada a pannakaidumduma iti bukodna a heograpia ken dagiti naatap a niag. Ti Pakistan ket maysa a rehional ken tengnga abileg,[9][10] Ti Pakistan ket addan ti maikapito a kadakkelan nga agtaktakder a pursa armada iti lubong ken maysa pay a nuklear a bileg ken isu pay ket maysa a nairangarang a estado addan ti nuklear nga armas, nga isulaeng ti pagilian iti Muslim a lubong, ken ti maikadua idiay Abagatan nga Asia, nga addaan iti daytoy a saad. Daytoy ket addan ti maysa a semi-industrialisado nga ekonomia nga isu daytoy ti maika-27 a kadakkelan iti lubong iti termino ti bileg a panaggatang ken maika-47 a kadakkelan iti termino ti nominal a GDP.
Ti kalpasan ti pannakawaya a pakasaritaan ti Pakistan ket nailaslasin babaen dagiti paset ti panawen iti mitar a panagturay, di natalinaay a politika ken dagiti suppiat ti kaarrubana nga India. Ti pagilian ket agtultuloy a mangsang kadagiti makakarit a problemana, a mairaman ti terorismo, kinapanglaw, di kaamo ti panagbasa ken panagsurat ken pagdadaksan. Daytoy ket nangibangon a kameng ti Gunglo ti Islamiko a Konperensia (nga itan ket Gunglo ti Islamiko a Pagtitinnulongan) ken kameng daytoy ti Nagkaykaysa a Pagpagilian, ti Mankomunidad ti Pagpagilian, ti Dagiti Ekonomia ti Smaruno a Sangapulo ket maysa, SAARC, ECO, D8 ken ti G20 nga agrangrang-ay a pagpagilian.


text:
CANDON CITY – Aganay P200,000 ti napastrek ti Bureau of Fire Protection iti umuna a bulan daytoy a tawen, daytoy ti naammuan ken ni SFO3 Elpidio Galdones, deputy fire marshall ti siudad.
Nagtaud ti napastrek manipud iti binayadan dagiti negosiante a fee para iti fire clearance ken dadduma pay a dokumento a kasapulan iti panagalada iti mayor’s permit.
Kangrunaan a nakatulong ditoy ti naiwayat a Business One Stop Shop a nakipartisiparanda, segun ken ni Galdones.
Kabayatanna, impakaammo ni Galdones nga addan kabarbaro a fire truck ti BFP ti siudad, ambulansia ken dadduma pay a ramit a dakkel a katulonganda no adda rumsua nga emerhensia a kas iti uram.#


text:
STA. LUCIA, Ilocos Sur – Natay ti maysa a motorista kalpasan a nakidinnungpar ti luganna iti maysa a van iti Barangay Angkileng ditoy nga ili idi Hunio 23.
Natay a dagus ni Judy Rico Valdez, 19, baro, residente iti Barangay Caburao, Santiago, Ilocos Sur gapu iti sinagrapna a grabe a sugatna iti aksidente.
Segun iti report, agdaldaliasat da Valdez ken ni Boots Sabalo, baro, residente iti Barangay Langlangca, Candon City a nakalugan iti sabali a motorsiklo ket iti pagkurbaan ti nadakamat a barangay, mapapati nga inobertekan ti biktima ni Sabalo ngem nakasinnabatna ti Nissan Navarra a minaneho ni Victor Balatico, residente iti Barangay 4, Pasuquin Ilocos Norte, ket nakidinnungpar iti daytoy.
Mapapati a naggapu dagiti dua iti inuman iti Santa Cruz, Ilocos Sur.
Kabayatanna, natay ti maysa a tricycle driver idi nakidinnungpar ti luganna iti maysa a van iti Barangay Balaleng, Bantay, Ilocos Sur.
Natay iti Metro Vigan Cooperative Hospital a nakaitarayanna ti biktima a ni Julius Monson, 33, naasawaan, residente iti nadakamat a barangay idi nakidinnungpar ti traysikelna iti maysa a Lite Ace van a minaneho ti maysa a managan Jeffrey Alabot, 29, residente iti Barangay Quimmarayan, Sto. Domingo, Ilocos Sur.
Naammuan iti report nga agdaldaliasat ti traysikel iti amianan a direksion ket iti nadakamat a barangay, inobertekan ni Monson ti maysa a traysikel ken dyip ngem nakakaut iti bangir a linia ket nakidinnungpar iti sumungad a van.
Nagsagrap ti biktima iti dunor iti ulo ken bagina ket pimmusay iti ospital bayat ti pannakataming dagiti sugatna.
Boluntario a simmuko ni Alabot iti polis ti Bantay.#


text:
SAN JUAN, Ilocos Sur – Agtultuloy ti pannakaipatungpal ti curfew hours kadagiti menor de edad ditoy nga ili.
Naammuan ti Tawid News a nangruna a maipatpatungpal ti curfew hours dagiti menor de edad iti uppat a poblacion barangays ditoy.
Maiparit kadagiti menor de edad ti agwarangwarang pay iti kalsada manipud iti alas dies ti rabii agingga iti alas singko iti bigat.
Maiparit met dagiti video games ken computer shops nga aglukat para kadagiti menor de edad iti tiempo ti curfew hours dagitoy.
Maipatpatungpal ti curfew hours kadagiti menor de edad tapno mailisida iti dakes a bisio ken pakaisagmakan iti disoras iti rabii nangruna iti panangselebrar iti daytoy yuletide season. #


text:
VIGAN CITY – Mapapati a sinurot ti suspek daytoy biktima sana pinaltogan bayat ti panagdaliasatna iti Liberation Boulevard ditoy siudad idi agsapa ti Enero 23.
Intaray dagiti nagresponde a polis ni Eric Follosco Filart, aka “Tikboy”, 43, naasawaan, ken residente iti Barangay Cabalangegan, Vigan City, Ilocos Sur, iti Gabriela Silang General Hospital ngem pimmusay daytoy bayat ti pannakatamingna idi agarup 8:20 iti dayta met la a bigat.
Iti inisial a panagimbestiga dagiti polis, agdaldaliasat ni Follosco iti Liberation Boulevard a nakasakay iti Yamaha Mio 125 a motorsiklona, idi pinalikudan a paltogan ti suspek a naglugan iti single motorcycle iti sumagmamano a daras .
Naglibas ti di nabigbig a suspek kalpasan ti panangpaltogna ken ni Follosco ket nupay nangiwayat dagiti polis iti hot pursuit operation, negatibo ti resultana.
Iti panangproseso ti Ilocos Sur Provincial Crime Laboratory Office iti crime scene, nakarekobreda iti innem a kapsula manipud iti cal. 45, maysa a metallic fragment, ken maysa a buli.
Segun iti polis, maysa a drug surrenderee ti biktima idi Hulio 13, 2016 ken adda iti babaen ti Vigan drugs watch list.
Kabayatanna, agpapaimbag iti ospital ti barangay kagawad a pinaltogan ti kalugaranna idi malem ti Enero 23.
Agur-urnos iti lumber ni Ruben Pajo y Jasmin, 52, naasawaan, residente iti Barangay Purok-a-Bassit, Vigan City idi agarup 5:40 ti malem ti Enero 23 idi kellaat a nagparang ti suspek sana pinaltogan ti kagawad babaen ti homemade shotgun a nakadunoran dagiti agsumbangir a takiag ti biktima.
Naglibas ti suspek a nabigbig idi agangay a maysa a Rhannie Riveta Paa, 42, balo, drug surrenderer kalpasan ti pammaltog iti saanmo a direksion, kuyogna ti paltog ket nupay sinapul dagiti polis ken pinakdaaranda dagiti kabangibangda a police stations, saanda pay a natiliw ti suspek.
Nakarekobre ti SOCO PPO iti crime scene iti uppat a metallic fragments manipud iti nadakamat a paltog.
Agtultuloy ti panagimbestiga dagiti polis mainaig iti nasao a pammaltog. (Tawid News Team)


text:
VIGAN CITY – Maragsakan ti bise mayor ditoy gapu iti panangipalubos ti maysa a korte iti Hong Kong nga agpiansa ti kabsatna a diputado a nakadetene gapu iti pannakumpiska iti ikutna dagiti illegal a droga iti eropuerto ti nasao a pagilian.
Iti interbio kenkuana ti media iti Barangay Capangpangan ditoy siudad idi Agosto 19, aldaw a pannakadengngeg ti kaso a drug trafficking maikontra ken ni Dip. Singson, kinuna ni Vice Mayor Singson a simmayaat ti kaririknana idi naammuanna a mapalubosan ti kabsatna nga agpiansa.
Maipalagip a naaresto ti diputado iti Chek Lap Kok International Airport idi Hulio 11 gapu ta mapapati a nagikut iti 26.1 grams a cocaine ken dua a tableta a diazepam wenno valium.
“Maragsakannak unay ta nakapagpiansa ni Cong. Ronald Singson,” kinuna ni Vice Mayor Ryan Luis Singson kalpasan ti panagiwarasna kadagiti kapote para kadagiti agbasbasa iti Capangpangan Elementary School ditoy.
Pinalubosan ti Tsuen Wan Magistracy’s Courts nga agpiansa ni Dip. Singson iti HK $1.5 milion (aganay a P6 milion) kalpasan a naipababa iti 6.7 grams ti dagsen ti illegal a droga a naala dagiti autoridad iti ikut ni Singson.
Iti pannakipatang ni Gov. Luis “Chavit” Singson iti national media, kinunana a bimmaba ti dagsen ti cocaine kalpasan a saan a nairaman ti botelia a nakaikabilan daytoy.
Kinuna ti gobernador a sumaruno a kiddawen ti abogado ti anakna ti pannakaipababa ti kaso daytoy manipud iti drug trafficking iti drug possession.
Segun iti bise mayor, adda gagayyem ti diputado iti Hong Kong a nangpiansa iti kabsatna ket innayonna a mapan iti Hong Kong tapno bisitaenna ti diputado.#


text:
by Venus H. Sarmiento/One-Luzon E-NewsMagazine
DAGUPAN CITY – Agdagup iti P4 million ti rinuk-atan ti Department of Transportation and Communications kas pinansial a tulong para iti medikal a kasapulan dagiti marigrigat nga umili iti Region 1.
Kinuna ni Alaminos City Mayor Hernani Braganza, iggaman ti Region 1 Medical Center (R1MC) ti nasao a gatad.
Kinuna met ni Dr. Roland Joseph Mejia, hepe ti R1MC, para iti hospitalization costs, medisina ken laboratory examinations ti nasao a pondo, saan laeng a para kadagiti pasiente iti Pangasinan no di pay kadagiti umili manipud sabali a probinsia ken rehion.
Da Braganza ken Mejia ti nangidaulo iti pannakapirma iti memorandum of agreement mainaig iti pannakabusbos iti nasao a pondo.
Kabayatanna, kinuna ni Mejia nga isagsaganadan dagiti papeles a maisubmite iti opisina ti Presidente para iti pannakaipasdek ti maysa a cancer center ditoy kas binalabala ti Department of Health.
Manamnama a mabenepisiaran ti Regions 1, 2, 3 ken Cordillera iti maipasdek a cancer cancer a mapanaganan iti President Corazon Aquino Cancer Center.


text:
MANILA – Pimmusay idi Abril 8, 2013 ni Reynaldo A. Duque, maibilang a kalaingan a mannurat nga Ilokano iti panawenna ken kaadduan iti nagun-od a pammadayaw iti tay-ak ti literatura.
Pimmusay ni Duque iti tawenna a 67 gapu iti sakitna iti kidney.
Naiyanak iti Bagani Ubbog, Candon City idi Oktubre 29, 1945, maysa ni Duque a piksionista, nobelista, mannaniw, playwright, scripwriter iti radio, telebision ken radio, ken nag-editor iti Liwayway Magazine, kabsat ti Bannawag, ti kalatakan a magasin dagiti Ilokano iti pagilian.
Maysa a multilingual a mannurat, ni Duque ti Ilokano a kaadduan ti inubon a pammadayaw iti tay-ak ti literatura babaen dagiti nangabak a saritana kadagiti nadumaduma a pasalip iti sarita, daniw, salaysay, a pakairamanan ti Palanca Hall of Fame Award idi 2003 gapu iti panangabak dagiti saritana iti lima nga umuna a gunggona iti daytoy a prestihioso a pasalip iti literatura.
Inyalat pay ni Duque ti umuna a gunggona iti Filipino epic iti 1998 Centennial Literary Awards nga inesponsoran ti nasional a gobierno kas paset ti panangselebrarna iti sentenario ti panagwaywayas ti pagilian idi Hunio 12, 1998. (Tawid News Team)


text:
Sigrid Undset
Ni Sigrid Undset (20 Mayo 1882 – 10 Hunio 1949) ket maysa idi a Norwego a nobelista a nagunggunaan ti Premio Nobel iti Literatura idi 1928.[1]
Ni Undset ket naipasngay idiay Kalundborg, Dinamarka, ngem ti pamiliana ket immalis da idiay Norwéga idi agtawen isuna ti dua. Idi 1924, binaliwanna ti relihion na iti Romano Katoliko. Pimmanaw isuna iti Norwéga a napan idiay Estado sUnidos idi 1940 gapu ti panagsuppiat na iti Nasi nga Almenia ken ti Aleman a panagsakup, ngem nagsubli met laeng kalpasan ti Maikadu a Sangalubongan a Gubat idi 1945.
Ti kalatakan nga obrana ket ti Kristin Lavransdatter, maysa a trilohia a maipanggep ti biag idiay Eskandinabia iti Tengnga a Panawen a nangiladawan ti biag ti maysa a babai manipud ti panakaipasngay agingganan ti ipupusay. Daytoy a libro ket naipablaak manipud idi 1920 aginggana idi 1922 iti tallo a tomo. Ni Undset ket nagunggunaan ti Premio Nobel iti Literatura para iti daytoy a trilohia, ken ti uppat a tomes nga obrana a maipanggep kenni Olav Audunssøn a naamamuan a Ti Agturay iti Hestviken a tetralohia, a naipablaak idi 1925 ken 1927.


text:
BANAYOYO, Ilocos Sur – Traktora, ganagan ken dadduma pay a ramit-talon ti inwaras ti gobierno probinsial ditoy nga ili itay nabiit.
Mismo a nagturong ti bunggoy ni Gov. Ryan Singson ditoy nga ili tapno iwarasda dagitoy a kasapulan dagiti mannalon a kiniddawda iti gobierno probinsial babaen ti resolusion.
Immawat ti Barangay Lintic iti dua a traktora with trailer idinto a saggaysa a traktora ti inawat ti Poblacion ken Sitio Bay-asan Barangay Naguimba Farmers’ Association.
Agdagup met iti 936 sako a ganagan ti naiwaras kadagiti rehistrado a mannalon ditoy nga ili, malaksid laeng iti 34 a solar kits para kadagiti awanan silaw ken school bags para kadagiti agbasbasa iti elementaria iti pagadalan publiko.
Kanaig daytoy, nagyaman ni Mayor Severino Galanga ken ni Gov. Singson gapu kadagitoy nga insagutna kadagiti mannalon a kailianna.#


text:
Ido
Ti Ido ( /ˈiːdoʊ/) ket maysa a pagsasao a napartuat nga adda iti pagtungpalan nga agbalin a maysa a sangalubongan a maikadua a pagsasao para kadagiti agsasao iti nadumaduma linguistiko a pundo. Ti Ido ket naisangayan a naidaremdem a kas kadawyan a gramatika, ortograpia, ken leksikograpia, ken iti amin ket nalaka a maadal ken mausar. Iti puot, ti Ido ket naidasig a kas maysa a naisangalen nga internasional a katakunaynay a pagsasao.
Ti Ido ket napartuat idi 1907 para iti essem a panagreporma ti nasirmata a pakapawilan iti Esperanto, ti maysa a pagsasao a napartuat para iti isu met laeng a kapanggepan idi nasapsapa met laeng a 20 a tawen. Ti nagan ti pagsasao ket nasurotan ti nagtaudanna iti Esperanto a balikas nga ido, a kayatna a saoen ket "anak",[2] gapu ta datoy a pagsasao ket maysa nga "anak" iti Esperanto. Kalpasan ti pannakapunganay daytoy, ti Ido nakaala kadagiti suporta manipud kadagiti sumagmamano a komunidad ti Esperanto, ngem ti sumaganad a kellaat nga ipupusay idi 1914 iti maysa kadagiti kangrunaan a nangipatakder, a ni Louis Couturat, naapday ti kalatakanna. Adda dua a rason ti gapuanan daytoy: umuna, ti irurumsua iti adu a panagsisina gapu kadagiti agsalsalisal a reporma a gandat; ken maikadua, ti maysa a sapasap a kaawanan ti siaammo iti Ido a kas maysa a kandidato para iti maysa nga internasional a pagsasao. Dagitoy a tiped ket nagpakapsot iti daytoy a tignay ken saan a nakaala manen ti pannakadarikmat aginggana idi bumangon ti internet.
Ti Ido ket agus-usar kadagiti kapadpada a 26 a letra a kas ti Ingles nga abesedario nga awan dagiti diakritiko. Nakaala kadagiti bokabulariona manipud ti Pranses, Italiano, Espaniol, Ingles, Aleman, ken Ruso, ken nalaka a maawatan kadagiti nagadal ti Esperanto.
Adda dagiti adu nga obra iti literatura a naipatarus iti Ido, a mairaman ti Ti Bassit a Prinsipe ken ti Ebanghelio ni Lukas. Manipud idi 2000, adda ti agarup nga 100–200 nga agsasao ti Ido iti lubong.[1]
Dagiti nagibasaran[urnosen | urnosen ti taudan]
- ^ a b Blanke (2000), nadakat idiay Sabine Fiedler "Prasiolohia kadagiti naplano a pagsasao", Prasiolohia / Phraseologie, Walter de Gruyter 2007. pp. 779.
- ^ "Esperanto-Ingles a Diksionario". Naala idi 12 Pebrero 2012.
Dagiti silpo ti ruar[urnosen | urnosen ti taudan]
Midia a mainaig iti Ido iti Wikimedia Commons


text:
Ti Olanda[7] (i/ˈnɛðərləndz/; Olandes: Nederland [ˈneːdərˌlɑnt] ( denggen)) ket maysa a konstituente a pagilian ti Pagarian ti Olanda, a nangruna a mabirukan idiay Amianan-Laud nga Europa nga adda dagiti isla idiay Karibe. Ti Nangruna a daga ti Olanda ket pagbeddenganna ti Baybay Amianan iti amianan ken laud, ti Belhika iti abagatan, ken ti Alemania iti daya, ken makibinningay dagiti maritimo a pagbeddengan[8] iti Belhika, Alemania ken ti Nagkaykaysa a Pagarian. Daytoy ket maysa a parlamentario a demokrasia a naurnos a kas maysa a unitario nga estado. Ti pagilian a kapitoliona ket ti Amsterdam ken ti tugaw ti gobierno ket Ti Hague.[9] Ti Olanda iti pakabuklanna ket kadawyan a naibagbaga a kas Holanda, urayno ti Amianan ken ti Abagatan a Holanda ket agpayso laeng a dagitoy ket dua kadagiti sangapulo ket dua a probinsiana.
Ti Olanda maysa a heograpiko a naisanglad ti nababa a pagilian, nga adda iti agarup a 20% ti kalawana ken 21% kadagiti populasionna ket mabirukan ti babba ti pantar ti baybay,[10] ken 50% kadagiti dagana ket naisanglad ti basbassit ngem maysa a metro ti ngato ti pantar ti baybay.[11] Daytoy a naisalsalumina a langana ket agiparawad ti nagan ti pagilian: iti Olandes (Nederland), Ingles, ken kadagiti dadduma pay nga Europeano a pagsasao (a kas ti Aleman: Niederlande, Portuges: Países Baixos, Kroata: Nizozemska, Gales: Yr Iseldiroedd, Irlandes: An Ísiltír, Espaniol: Países Bajos, Pranses: Les Pays-Bas, Sueko: Nederländerna, Norwego: Nederland, Italiano: Paesi Bassi, Griego: Kάtw Xώpeς ken Pinlandes: Alankomaat), ti naganna ket literal a kayatna a sawen ket "(Ti) Ababa a Pagpagilian" wenno "Ababa a Pagilian". Kaaduan kadagiti lugar ti baba ti lessaad ti baybay ket inaramid ti tao, a gapuanan babaen dagiti siglo ti nawatiwat ken di nasayaat a panagtengngel ti panagala ti turba, a nagipababa ti rabaw babaen kadagiti adu a metro. Uray dagiti nalayusan a lugar ti panagal kadagiti turba ket agtultuloy babaen ti panagkalkali ti karuotan. Manipud ti naladaw a maika-16 a siglo, nangrugi ti panagala manen ti daga ken ti dakkel a luglugar ti polder ket naipreserba tattan babaen kadagiti nasayaat a pagayusan a sistema nga adda dagiti tambak, dagiti kanal ket pagbombaan nga estasion. Kaaduan ti Olánda ket naporma babaen ti estuario ti tallo a nangruna a karayan ti Europa, a ti panagtitipon dagitoy kadagiti distributario ket mangporma ti delta Rin-Mosa-Eskalda. Kaaduan ti pagilian ket nadalumpinas, malaksid kadagiti bakras ti turturod idiay adayo nga abagatan a daya ken dagiti nadumaduma nga ababa turturod idiay tengnga a paspaset.
Ti Olanda ket maysa idi kadagiti immuna a pagilian a bimmutos ti parlamento. Kadagiti adu a pakaikaduaan, ti pagilian ket maysa a nangibangon a kameng ti Kappon ti Europa, NATO, OECD ken WTO. Ti Olánda ket adda ti maikasiam a kangatuan a matgedan ti tunggal maysa a tao iti lubong. No kaduanna ti Belga ken Luxembourg dagitoy ket mangporma ti ekonomiko a kappon ti Benelux. Ti pagilian ket mangsangsangaili ti Organisasion para iti Panagiparit kadagiti Kimika nga Armas ken dagiti lima a sangalubongan a korte: ti Agtultuloy a Korte ti Panagikeddeng, ti Sangalubongan a Korte ti Hustisia, ti Sangalubongan a Tribunal ti Kriminal para iti Dati a Yugoslavia, ti Sangalubongan a Korte ti Kriminal ken ti Naipangpangruna a Tribunal para iti Lebanon. Dagiti uppat nga immuna ket mabirukan idiay Ti Hague, ken ti pay ahensia ti kriminal nga intelihensia ti EU a Europol ken ti maipapan ti hustisia a panagtitinnulongan nga ahensia ti Eurojust. Daytoy ket nangiturong a panakaiparboan ti siudad a kas ti "ti legado a kapitolio ti lubong".[12] Ti Olánda ket adda ti naibatay ti paggatangan nga aglalaok nga ekonomia, a nairanngo ti maika-13 kadagiti 157 a pagilian segun ti Pagsurotan ti Nawaya nga Ekonomiko.[13] Idi Mayo 2011, nairanggo idi ti Olanda a kas ti "karagsakan" a pagilian segun kadagiti resulta babaen ti OECD.[14]


text:
Quezon
Ti Quezon ket maysa a probinsia iti Filipinas a masarakan iti rehion ti CALABARZON iti Luzon. Ti kapitoliona ket ti Siudad ti Lucena. Kabeddengna dagiti probinsia ti Aurora iti amianan, Bulacan, Rizal, Laguna ken Batangas iti laud, ken dagiti probinsia ti Camarines Sur ken Camarines Norte iti daya. Sakupen pay ti Quezon dagiti Is-isla ti Polillo iti Baybay Filipinas.
Sigud a maaw-awagan iti Kaliraya wenno Kalilayan idi un-unana, sa idi kuan ket Tayabas, napanaganan ti provincia iti Quezon kas pammadayaw ken ni Manuel L. Quezon, ti presidente ti Filipinas idi panawen ti Mankomunidad, a naggapu iti ili ti Baler a sigud a maysa kadagiti ili ti Quezon (ili itan ti probincsia ti Aurora).
Adda iti probinsia ti nalatak a Bantay Banahaw, maysa a natay a bulkan, a pappapanan dagiti turista. Napno ti bantay iti ispiritual a mistisismo ket adu a kulto ken gunglo a relihioso ti agnanaed iti bantay. Naruay a deboto ti mangsarsarungkar iti Banahaw iti kada Cuaresma. Ti met laeng Banahaw ti mangmangted iti enerhia a geothermal iti Makban Geothermal Power Plant.
Dagiti linaon
Heograpia[urnosen | urnosen ti taudan]
Addaan ti Quezon iti 39 nga ili ken 2 a siudad.
Siudad[urnosen | urnosen ti taudan]
Dagiti ili[urnosen | urnosen ti taudan]
- Agdangan
- Alabat
- Atimonan
- Buenavista
- Burdeos
- Calauag
- Candelaria
- Catanauan
- Dolores
- General Luna
- General Nakar
- Guinayangan
- Gumaca
- Infanta
- Jomalig
- Lopez
- Lucban
- Macalelon
- Mauban
- Mulanay
- Padre Burgos
- Pagbilao
- Panukulan
- Patnanungan
- Perez
- Pitogo
- Plaridel
- Polillo
- Quezon
- Real
- Sampaloc
- San Andres
- San Antonio
- San Francisco (Aurora)
- San Narciso
- Sariaya
- Tagkawayan
- Tiaong
- Unisan
Dagiti nagibasaran[urnosen | urnosen ti taudan]
- ^ Pakaammo ti Senso ti Filipinas idi 2015 (iti Ingles) naala idi Hunio 10, 2016


text:
Maysa a damag ti nakaawis iti imatangmi itay lawasna – ti panangpardon ni Pres. Benigno S. Aquino iti maysa a balud. Iti maysa a pannakiuman kenkuana ti media, impalgak ni Pres. Aquino a pinirmaanna ti release papers ni Mariano Umbrero, maysa a balud nga agsagsagaba iti kanser, sana inyunay-unay a daytoy ti kaunaan a pardon a pinirmaanna.
Kinuna ni Pres. Aquino a tungpal biag ti sentensia ti masakit a balud ket ti pagaammona, naiteden ti papers para iti pannakawayawayana.
Madakamat ditoy a nasentensiaan ni Umbrero iti reclusion perpetua gapu iti panagkidnap idiay Aparri, Cagayan. Walon a tawenna iti pagbaludan ket natakuatan nga nakaro unayen ti sakitna a kanser iti bara ta addan daytoy iti stage 4.
Ngem imbes a ragsak ti itdenna koma ken ni Mariano Umbrero wenno iti pamiliana, masinunuo a ladingit la ketdi ken nakaro a pannakauppapay. Ken, imbes a makaited iti ragsak, pannakapabain la ketdi ti naipaayna iti Presidente. Apay? Agsipud ta naladaw unay ti pannakaited release papers ni Umbrero.
Kas inrekomenda ti Department of Justice, pinirmaan ni Pres. Aquino ti release papers ni Umbrero idi Hulio 19. Ngem uppat nga aldaw nga aldaw sakbayna, idi Hulio 15, pimmusayen ni Umbrero gapu iti sakitna a kanser.
Daytoy ti nalidem a pammaneknek nga iti daytoy a pagilian, nabuntog ti panagkuti ti linteg no dagiti babassit a tattao ti maseknan.
Iti kaso ni Umbrero, idi maduktalan nga agsagsagaban iti stage 4 terminal cancer, naited koman ti pardonna gapu iti humanitarian a rason. Ngem gapu ta awan ti mangipagna iti pannakapardonna, saan a naikamakam ti release orders tapno koma met nanamenna iti sumagmamano laeng nga aldaw ti sam-it ti karirikna ti maysan a nawaya nga umili a nakaikaron iti nagbasolanna iti mata ti linteg ken iti kagimongan.
Saanmin a dakamaten ditoy dagiti kontrobersial a balud nga iti baet a nakaam-ames ti krimen nga inaramidda, ket iti kaatiddog ti sentensiada, naikkanda iti pardon, malaksid laeng kadagiti espesial a pribiliheo bayat ti kaaddada iti pagbaludan, gapu ta matangtangad ti naganda iti kagimongan.
Saruronganmi ti kapaliiwan ni Pres. Aquino a saan a maikanatad ti pannakaited iti “diskuento” iti maysa a balud ken ti panangidagadagna a sakbay a maikkan ti maysa a balud iti pardon, saan laeng koma a gapu ta nagbalin a pagwadan a balud bayat ti kaaddana iti uneg ti pagbaludan no di masapul a paneknekanda pay nga umuna a saandan nga agbalin a peggad iti kagimongan no mawayawayaanda.
Kumanunongkami a kasapulan ti pannakarebio dagiti pagbatayan para iti pannakaited ti pardon wenno parole tapno masigurado a dagiti laeng talaga a nagbalbaliwen a balud ti pakaitedanda.#